sagorsarker/bangla-wikipedia huggingface dataset:
মুহান্নদ আল শানকিতি

মুহান্নদ মুস্তফা আল শানকিতি (, ; জন্ম: ১২ মার্চ ১৯৯৯; মুহান্নদ আল শানকিতি নামে সুপরিচিত) হলেন একজন সৌদি পেশাদার ফুটবল খেলোয়াড়। তিনি বর্তমানে সৌদি আরবের পেশাদার ফুটবল লিগের শীর্ষ স্তর সৌদি পেশাদার লিগের ক্লাব আল ইত্তিহাদ এবং সৌদি আরব জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত ডান পার্শ্বীয় রক্ষণভাগের খেলোয়াড় হিসেবে খেললেও মাঝেমধ্যে বাম পার্শ্বীয় রক্ষণভাগের খেলোয়াড় হিসেবে খেলেন।
২০১৭ সালে, আল শানকিতি সৌদি আরব অনূর্ধ্ব-২০ দলের হয়ে সৌদি আরবের বয়সভিত্তিক পর্যায়ে অভিষেক করেছিলেন। প্রায় চার বছর যাবত সৌদি আরবের বয়সভিত্তিক দলের হয়ে খেলার পর, তিনি ২০২১ সালে সৌদি আরবের হয়ে আন্তর্জাতিক পর্যায়ে অভিষেক করেছেন; সৌদি আরবের জার্সি গায়ে তিনি এপর্যন্ত ২ ম্যাচে অংশগ্রহণ করেছেন।
মুহান্নদ মুস্তফা আল শানকিতি ১৯৯৯ সালের ১২ই মার্চ তারিখে সৌদি আরবের মদিনায় জন্মগ্রহণ করেছেন এবং সেখানেই তার শৈশব অতিবাহিত করেছেন।
আল শানকিতি সৌদি আরব অনূর্ধ্ব-২০ এবং সৌদি আরব অনূর্ধ্ব-২৩ দলের হয়ে খেলার মাধ্যমে সৌদি আরবের প্রতিনিধিত্ব করেছেন। সৌদি আরবের বয়সভিত্তিক দলের হয়ে তিনি প্রায় ৪ বছরে ৩৩ ম্যাচে অংশগ্রহণ এবং একটি শিরোপা জয়লাভ করেছেন।
অনিতা সুদ

অনিতা সুদ ভারতের একজন প্রাক্তন জাতীয় মহিলা সাঁতারের চ্যাম্পিয়ন। তিনি ১৯৮৭ সালের ১৭ই আগস্ট তারিখে ৮ ঘন্টা ১৫ মিনিট সময় নিয়ে ইংলিশ চ্যানেল অতিক্রম করেছিলেন এবং চ্যানেল অতিক্রমকারী দ্রুততম এশীয় সাঁতারু হয়েছিলেন। তিনি এই চ্যানেল অতিক্রমকারী ৩৩৩তম সাঁতারু ছিলেন। তিনি তাঁর কৃতিত্বের জন্য অর্জুন পুরস্কারে ভূষিত হন। সন্দীপ দিগভিকর তাঁর সাঁতারের প্রশিক্ষক।
১৯৭৫ সাল থেকে অনিতা সাঁতার কাটছেন। তিনি ১৯৭৭ সালে, কেরলের ত্রিভান্দ্রমে জাতীয় বয়স বিভাগের সাঁতারে প্রথম খ্যাতি অর্জন করেছিলেন, এখানে তিনি অনূর্ধ্ব- ১৩ বিভাগে অংশগ্রহণ করেছিলেন এবং নয়টি পদক জিতেছিলেন। তাঁর পদকগুলির মধ্যে ছিল চারটি স্বর্ণ, চারটি রৌপ্য এবং একটি ব্রোঞ্জ। এক বছর পরে তিনি বোম্বেতে মহারাষ্ট্র রাজ্যের প্রতিযোগিতায় ছয়টি শিরোপা জিতেছিলেন এবং দুটি রেকর্ডের উন্নতি ঘটিয়েছিলেন। এরপর তিনি ১০০ মিটার ফ্রিস্টাইলে দীর্ঘ দিনের জাতীয় চ্যাম্পিয়ন বরিষ্ঠ (সিনিয়র) স্মিতা দেশাইকে পরাজিত করেছিলেন। এইখানে তিনি নিজের উপস্থিতিকে দৃঢ়ভাবে সকলের সামনে প্রতিষ্ঠিত করেছিলেন।
২০১৬ সালের অক্টোবরে অনিতা সুদ অবহেলাকৃত ড্রাইভিং করে যুগান্ত বিশ্বাস নামক একটি স্কুলের ছেলেকে পেছন থেকে ধাক্কা মেরে ছিলেন। তাঁর নামে একটি মামলা হয়েছিল। শেষ পর্যন্ত ছেলেটির আঘাত খুব কম থাকায় বলা হয়েছিল অনিতা সুদ উক্ত অপরাধের জন্য আলাদাভাবে দোষী সাব্যস্ত হবেন না।
অনিতা মহারাষ্ট্র থেকে এসেছেন।
তিনি অভিজিৎ মানকরকে বিবাহ করেছেন এবং যুক্তরাষ্ট্রের অন্তর্গত ক্যালিফোর্নিয়ার লস এঞ্জেলেসে সপরিবারে বসবাস করেন। তাঁর ২জন সন্তান রয়েছে, পুত্রের নাম আরমান এবং কন্যার নাম আনিকা।
অন্তর্জাল (২০২৩-এর চলচ্চিত্র)

অন্তর্জাল ২০২৩ সালের বাংলাদেশের প্রথম সাইবার অ্যাকশন থ্রিলার চলচ্চিত্র, এটি পরিচালনার সাথে চিত্রনাট্য লিখেছেন দীপংকর দীপন। এতে প্রধান চরিত্রে অভিনয় করেছেন সিয়াম আহমেদ, বিদ্যা সিনহা সাহা মীম, এবিএম সুমন ও সুনেরাহ বিনতে কামাল। দীপংকর দীপনের সাথে গল্প লিখেছেন সাইফুল্লাহ রিয়াদ ও আশা জাহিদ। বাংলাদেশ সরকারের আইসিটি ডিভিশনের অনুপ্রেরণায় নির্মিত এই সিনেমার প্রযোজন করেছে মোশন পিপল স্টুডিও এবং স্পেলবাউন্ড লিও বার্নেট
এই সিনেমায় ৩ তরুণের বুদ্ধিভিত্তিক উদ্ভাবন আর সাইবার দুনিয়ার হামলা নিয়ে এক কল্পিত দুনিয়ার বাস্তব লড়াই দেখা যায়।
বাংলাদেশ সরকারের আইসিটি ডিভিশনের উদ্যোগে নির্মিত এই সিনেমার প্রযোজন করেছে মোশন পিপল স্টুডিও। এবং প্রযোজক সাদেকুল আরেফীন ও সহ-প্রযোজক শাহ আমীর খসরু ছিলেন। চলচ্চিত্রটি দীপংকর দীপনের পরিচালনায় ২ বছরের বেশি সময় ধরে প্রস্তুতি নিয়ে নির্মিত হয়েছে ।
চলচ্চিত্রটি বাংলাদেশ সহ কানাডা ও আমেরিকার মোট ১৮৫ প্রেক্ষাগৃহে মুক্তি পায়। যার মধ্যে উত্তর আমেরিকায় স্বপ্ন স্কেয়ারক্রো-এর পরিবেশনায় ১৫০টি এবং বাংলাদেশে ৩৫টি প্রেক্ষাগৃহ পেয়েছে।
২০২৩ ঈদুল ফিতরে বড় পর্দায় মুক্তি পাওয়ার কথা থাকলেও তা স্থগিত করা হয়। পরে এটি ৮ই সেপ্টেম্বর ২০২৩ এ মুক্তির জন্য নির্ধারণ করা হয়। তবে শাহরুখ খানের উচ্চ প্রত্যাশিত জাওয়ান একই দিনে মুক্তি পাওয়ার জন্য তৃতীয়বারের মতো তার মুক্তির তারিখে পরিবর্তন করা হয়। পরিশেষে এটি ২২শে সেপ্টেম্বর মুক্তি পায়।
৩ সেপ্টেম্বর সন্ধ্যায় চলচ্চিত্রটির ট্রেইলার প্রকাশ করা হয়।
সৈয়দ মোহাম্মদ তৈফুর

সৈয়দ মোহাম্মদ তৈফুর (৩ জুন ১৮৮৫ - ২৫ ফেব্রুয়ারি ১৯৭২) ছিলেন একজন বাংলাদেশী লেখক, ঐতিহাসিক ও পুরাতত্ত্ববিদ।
সৈয়দ মোহাম্মদ তৈফুর ১৮৮৫  খ্রিস্টাব্দের ৩ জুন অবিভক্ত বাংলার অধুনা বাংলাদেশের  ঢাকায় জন্ম গ্রহণ করেন। তার পিতা সৈয়দ আবদুল আজিজ ছিলেন নিকটবর্তী সোনারগাঁওয়ের জমিদার। তার পিতামহ মীর গোলাম মুস্তফা আল-হুসাইনি ষোড়শ শতকের ইসলামিক পণ্ডিত এবং জমিদার সৈয়দ ইব্রাহিম দানিশমান্দের বংশধর ছিলেন। তৈফুরের পড়াশোনা ঢাকা ও কলকাতা শহরের মাদ্রাসায়। তিনি বাংলা , ইংরেজি, উর্দু এবং ফারসি ভাষায় দক্ষতা অর্জন করেন। 
সৈয়দ মোহাম্মদ তৈফুর ১৯০৯ খ্রিস্টাব্দে  সাব-রেজিস্ট্রার পদে সরকারি চাকরিতে যোগ দেন এবং ১৯৪১ খ্রিস্টাব্দে  ব্রিটিশ রাজ কর্তৃক "খান সাহেব" উপাধিতে ভূষিত হন। দীর্ঘ তেত্রিশ বৎসরের কর্মজীবনের পর ১৯৪২ খ্রিস্টাব্দে কলকাতায় রেজিস্ট্রার পদে অবসর গ্রহণ করেন। ভারতে ব্রিটিশ বিরোধী আন্দোলনের সময়, তিনি ১৯৪৭ খ্রিস্টাব্দে তিনি  "খান সাহেব" উপাধি পরিত্যাগ করেন। তিনি ইডেন মহিলা কলেজ এবং জগন্নাথ কলেজের পরিচালক পদে ছিলেন। এছাড়াও তিনি ঢাকা মাধ্যমিক ও মাধ্যমিক শিক্ষা বোর্ড  ঢাকা ইমপ্রুভমেন্ট ট্রাস্ট এবং ঢাকা জাদুঘরের ট্রাস্টি বোর্ডের সদস্য ছিলেন। সৈয়দ মোহাম্মদ তৈফুরের প্রাচীন প্রত্নতাত্ত্বিক নিদর্শ সংগ্রহের শখ ছিল।  তিনি তার ২০০ টির বেশি সংগ্রহ  ঢাকা জাদুঘরে দান করেন। তিনি পাকিস্তানের এশিয়াটিক সোসাইটি (বর্তমানে বাংলাদেশ এশিয়াটিক সোসাইটি) কে দুর্লভ বই ও পাণ্ডুলিপি দান করেন।  তিনি ব্রিটিশ আমলে ঢাকা শহরের বানান "Dacca" হতে "Dhaka"-তে পরিবর্তন করেন। তিনি ১৯৫২ খ্রিস্টাব্দে ঢাকা  শহরের ঐতিহাসিক বিবর্তনের উপর রচনা করেন  বিখ্যাত গ্রন্থ-"গ্লিম্পসেস অফ ওল্ড ঢাকা""
তৈফুর সারা তাইফুরকে বিবাহ করেন। তাদের তিন কন্যা সন্তানেরা হলেন লায়লা আর্জুমান্দ বানু , লুলু বিলকিস বানু এবং মালকা পারভীন বানু। 
তৈফুর ১৯৭২ খ্রিস্টাব্দের ২৫ ফেব্রুয়ারি ঢাকায় পরলোক গমন করেন।
এরিথ্রোমাইসিন

এরিথ্রোমাইসিন হলো একটি অ্যান্টিবায়োটিক যা অনেকগুলি ব্যাকটেরিয়া সংক্রমণের চিকিৎসার জন্য ব্যবহৃত হয়। এর মধ্যে রয়েছে শ্বাসতন্ত্রের সংক্রমণ, ত্বকের সংক্রমণ, ক্ল্যামাইডিয়া সংক্রমণ, শ্রোণীর প্রদাহ রোগ এবং সিফিলিস । এটি গর্ভাবস্থায় নবজাতকের মধ্যে গ্রুপ বি স্ট্রেপ্টোকক্কাল সংক্রমণ প্রতিরোধ করার জন্যও ব্যবহার করা যেতে পারে, সেইসাথে আন্ত্রিক চলন বিলম্বনার উন্নতিতে ব্যবহৃত হয়। এটি শিরা এবং মুখ দিয়ে দেওয়া যেতে পারে। নবজাতকের চোখের সংক্রমণ রোধ করতে প্রসবের পরে নিয়মিতভাবে একটি চোখের মলম দেওয়ার পরামর্শ দেওয়া হয়।
এরিথ্রোমাইসিনের সাধারণ পার্শ্বপ্রতিক্রিয়াগুলির মধ্যে রয়েছে পেটে ব্যথা, বমি এবং ডায়রিয়া। আরও গুরুতর পার্শ্বপ্রতিক্রিয়াগুলির মধ্যে ক্লোস্ট্রিডিয়াম ডিফিসিল কোলাইটিস, যকৃতের সমস্যা, ইসিজিতে প্রলম্বিত QT ওয়েব, অ্যালার্জির প্রতিক্রিয়া। যাদের পেনিসিলিন ব্যবহারে অ্যালার্জি রয়েছে তাদের ক্ষেত্রেও এটি সাধারণত নিরাপদ। এরিথ্রোমাইসিন গর্ভাবস্থায় ব্যবহার করা নিরাপদ বলে মনে হয়। স্তন্যপান করানোর সময় সাধারণত নিরাপদ হিসেবে বিবেচিত হলেও, জীবনের প্রথম দুই সপ্তাহে মায়ের দ্বারা এর ব্যবহার শিশুর পাইলোরিক স্টেনোসিসের ঝুঁকি বাড়িয়ে দিতে পারে। এই বয়সে শিশু সরাসরি গ্রহণ করলেও এই ঝুঁকি প্রযোজ্য। এটি অ্যান্টিবায়োটিকের ম্যাক্রোলাইড পরিবারে ৎপাদন এবং ব্যাকটেরিয়া প্রোটিন উৎপাদন হ্রাস করে কাজ করে।
১৯৫২ সালে এরিথ্রোমাইসিন প্রথম "স্যাকারোপলিস্পোরা এরিথ্রিয়া" ব্যাকটেরিয়া থেকে বিচ্ছিন্ন করা হয়েছিল। এটি বিশ্ব স্বাস্থ্য সংস্থার প্রয়োজনীয় ওষুধের তালিকায় রয়েছে।
স্ট্রেপ্টোকক্কাস, "স্টাফাইলোকক্কাস", "হিমোফাইলাস" এবং কোরিনেব্যাকটেরিয়াম গোত্রের ব্যাকটেরিয়ার ত্বক এবং উপরের শ্বাসযন্ত্রের সংক্রমণের জন্য দায়ী ব্যাকটেরিয়াগুলির চিকিৎসার জন্য "এরিথ্রোমাইসিন" ব্যবহার করা যেতে পারে। নিম্নলিখিত কয়েকটি চিকিৎসাগতভাবে উল্লেখযোগ্য ব্যাকটেরিয়ার জন্য MIC সংবেদনশীলতা ডেটা উপস্থাপন করে:
এই প্রভাবের কারণে এটি গ্যাস্ট্রোপেরেসিস চিকিৎসার জন্য কার্যকর হতে পারে। এন্ডোসকপির সময় পেটের বিষয়বস্তু পরিষ্কার করতেও এরিথ্রোমাইসিন ব্যবহার করা যেতে পারে।
অন্ত্রের ব্যাঘাত, যেমন ডায়রিয়া, বমি বমি ভাব, পেটে ব্যথা এবং বমি। এরিথ্রোমাইসিন সাধারণত প্রথম সারির ওষুধ হিসাবে নির্ধারিত হয় না।
বিনোদ শেশান

বিনোদ শেশান (জন্ম ২৭ নভেম্বর ১৯৭৯) একজন ভারতীয় ক্রিকেট আম্পায়ার এবং ২০২২-২৩ রঞ্জি ট্রফি এবং ২০২৩ ইন্ডিয়ান প্রিমিয়ার লিগেও আম্পায়ারের দায়িত্ব পালন করেন।
প্রীতি শ্রীনিবাসন

প্রীতি শ্রীনিবাসন (জন্ম ১৯৭৯) ছিলেন অনূর্ধ্ব- ১৯ তামিলনাড়ু মহিলা ক্রিকেট দলের অধিনায়ক। তিনি ১৯৯৭ সালে, ১৭ বছর বয়সে রাজ্য দলকে জাতীয় চ্যাম্পিয়নশিপে নেতৃত্ব দেন। একটি দুর্ঘটনা থেকে বেঁচে যাওয়ার পর তিনি কোয়াড্রিপ্লেজিক (চারটি অঙ্গের পক্ষাঘাতে আক্রান্ত) রোগে আক্রান্ত হন। সেই অবস্থায় তিনি "সোলফ্রি" সংস্থার সহ-প্রতিষ্ঠা করেন। এটি এমন একটি সংস্থা যারা মেরুদন্ডের আঘাতে আক্রান্তদের পুনরুদ্ধার, পুনর্বাসন এবং পুনরায় সংহত করে। এরা ভারতীয় যুবকদের মধ্যে এর প্রতিরোধ সম্বন্ধে সচেতনতা ছড়িয়ে দেয়।
তিনি একজন শিরোপাধারী সাঁতারুও ছিলেন, ৫০ মিটার ব্রেস্টস্ট্রোকে রাজ্য স্তরে একটি স্বর্ণপদক জিতেছিলেন এবং অন্যান্য ইভেন্টে রৌপ্য পদক জিতেছিলেন। তিনি প্রতিবন্ধীদের সমস্যা নিয়ে আলোচনাও করেন।
প্রীতি ১৯৯৭ সালে, মার্কিন যুক্তরাষ্ট্রের পেনসিলভানিয়ার আপার মেরিয়ন এরিয়া হাই স্কুল থেকে স্নাতক হন এবং ১৯৯৬ / ৯৭ শিক্ষাবর্ষের জন্য অন্যান্য স্বীকৃতির সাথে অসামান্য কৃতিত্ব এবং শিক্ষায় শ্রেষ্ঠত্বের জন্য শিক্ষা সম্মানে ভূষিত হন। ১২ শ্রেণীতে, তিনি ইউনাইটেড স্টেটস অফ আমেরিকার শীর্ষ ২ শতাংশ মেধাবী ছাত্রদের মধ্যে ছিলেন এবং আমেরিকান উচ্চ বিদ্যালয়ের ছাত্রদের মধ্যে হু'স হু-এর (সংক্ষিপ্ত পরিচয়বাহী সংকলন) প্রতিনিধিত্ব লাভ করেন। বাবার কর্মস্থলের পরিবর্তনের কারণে, প্রীতি ব্যাপকভাবে ভ্রমণ করার এবং বিভিন্ন সংস্কৃতি/ঐতিহ্য সম্পর্কে জানার সুযোগ পেয়েছিলেন।
তাঁর দুর্ঘটনার পর, তিনি মাদ্রাজ ইউনিভার্সিটি থেকে মেডিকেল সোসিওলজিতে ব্যাচেলর দূর শিক্ষার পাঠ্যক্রম গ্রহণ করেন। তিনি সঙ্গীত, শিল্প, চলচ্চিত্র এবং সাহিত্যের প্রতিও আগ্রহী। তিনি নিজের মা বিজয়লক্ষ্মী শ্রীনিবাসনকে উৎসাহ ও সমর্থনের নিরন্তর উৎস বলে মনে করেন।
প্রীতির সংস্থা সোলফ্রি একটি দাতব্য সংস্থা যেটি "প্রতিবন্ধী ব্যক্তিদের জীবন পরিবর্তন করার" লক্ষ্যে প্রতিষ্ঠিত হয়েছিল।
ধ্রুব জুরেল

ধ্রুব চাঁদ জুরেল (জন্ম ২১ জানুয়ারি ২০০১) হলেন একজন ভারতীয় ক্রিকেটার যিনি ঘরোয়া ক্রিকেটে উত্তরপ্রদেশের হয়ে এবং ইন্ডিয়ান প্রিমিয়ার লিগে (আইপিএল) রাজস্থান রয়্যালসের হয়ে খেলেন। তিনি একজন ডানহাতি ব্যাটসম্যান এবং উইকেটরক্ষক।
ধ্রুব জুরেল তার স্কুলে গ্রীষ্মকালীন ক্যাম্পের সময় ক্রিকেটার হিসাবে যাত্রা শুরু করেন। সেখানে তিনি শিশুদেরকে ক্রিকেট খেলতে দেখেন এবং এতে তার খেলার প্রতি আগ্রহ তৈরি হয়। এবং তারপরে তিনি ১৪ বছর বয়সে উত্তরপ্রদেশের অনূর্ধ্ব-১৪ দলে নির্বাচিত হন এবং তারপরে উত্তরপ্রদেশের হয়ে অনুর্ধ্ব-১৬ এবং অনুর্ধ্ব-১৯-তেও খেলেন। 
ধ্রুব জুরেলের জীবনী বেশ আকর্ষণীয় এবং বর্তমান প্রজন্মের তরুণেরা ক্রিকেটকে তাদের আবেগে পরিণত করার জন্য তার সংগ্রামী জীবনযাত্রা থেকে অনেক কিছু শিখতে পারবে। উদাহরণস্বরূপ, তার একটি ক্রিকেট সরঞ্জাম কেনার জন্য তার মাকে গহনা বিক্রি করতে হয়েছিল এবং আরও অনেক কিছু জানা যাবে।
জুরেল তার টি-টোয়েন্টিতে অভিষেক করেছিলেন ১০ জানুয়ারী ২০২১ সালে, উত্তর প্রদেশের হয়ে ২০২০-২১ সৈয়দ মুশতাক আলী ট্রফিতে। তার টি২০ অভিষেকের আগে, তাকে ২০২০ অনূর্ধ্ব-১৯ ক্রিকেট বিশ্বকাপের জন্য ভারতের স্কোয়াডের সহ-অধিনায়ক হিসেবে মনোনীত করা হয়েছিল। ২০২২ সালের ফেব্রুয়ারিতে, ২০২২ ইন্ডিয়ান প্রিমিয়ার লিগ প্রতিযোগিতার নিলামে তাকে রাজস্থান রয়্যালস কিনে নেয়। তিনি ২০২১-২২ রঞ্জি ট্রফিতে উত্তর প্রদেশের হয়ে ১৭ ফেব্রুয়ারি ২০২২-এ প্রথম-শ্রেণীর ক্রিকেটে অভিষেক করেন।
আরুশি ওয়াহি

আরুশি ওয়াহি হলেন একজন ভারতীয় সাঁতারু। তিনি সংযুক্ত আরব আমিরাতের দুবাইয়ের বাসিন্দা। তিনি বিশিষ্ট প্রদর্শনের জন্য তিনবার শেখ হামদান পুরস্কারের বিজয়ী (২০০৭, ২০১০ এবং ২০১৩) ছিলেন। এ ছাড়া তিনি শারজাহ পুরস্কার জয় করেছেন। আরুশি বেশ কয়েকবার খেলাধুলার জন্য চাচা নেহেরু বৃত্তি জিতেছেন। ২০১২ সালে তিনি ভারতের উত্তর প্রদেশ রাজ্য চ্যাম্পিয়ন এবং সিবিএসই জাতীয় চ্যাম্পিয়ন ছিলেন।
আরুশি তিন বছর বয়সে সাঁতার কাটা শুরু করেন। তিনি ২০০০ থেকে ২০১১ সাল পর্যন্ত শারজার দিল্লি প্রাইভেট স্কুলে পড়াশোনা করেছেন, তিনি গণিতে শ্রেষ্ঠত্বের জন্য একটি পদক জিতেছিলেন। ২০১২ সালে তিনি দুবাইয়ের ভারতীয় উচ্চ বিদ্যালয়ে পড়াশোনা করেন।
আরুশি ২০০৮ সালে ভারতের বড়োদরায় সিবিএসই জাতীয় সাঁতার চ্যাম্পিয়নশিপে তিনটি স্বর্ণপদক জিতেছিলেন, এই সময় তিনি ষষ্ঠ শ্রেণীতে পড়ছিলেন। তাঁর অধিকারে ২০০টিরও বেশি পদক এবং ২০টি ট্রফির সংগ্রহ রয়েছে, তিনি ভারতীয় জাতীয় সাঁতারে অনেক রেকর্ড ভেঙেছেন। 
আরুশি দাতব্য অনুষ্ঠান এবং পরিবেশ-সমর্থক প্রচারণায় অংশগ্রহণ করেন। তিনি ২০১২ সালে দুবাইতে অনুষ্ঠিত ফিনা বিশ্ব সাঁতার প্রতিযোগিতায় ৫০ মিটার বাটারফ্লাইতে ৯ম স্থানে ছিলেন। ২০১৩ সালে তিনি সিবিএসই উপসাগরীয় ক্লাস্টার প্রতিযোগিতা এবং সেই সঙ্গে ৪৪ তম অ্যাকুয়াটিক চ্যাম্পিয়নশিপ দুটিতেই অনূর্দ্ধ- ১৯ বিভাগে নতুন রেকর্ড স্থাপন করেন এবং স্বর্ণপদক অর্জন করেন।
২০১৩ সালে আরুশি তাঁর বাবা-মা এবং ভাইয়ের সাথে দুবাইতে থাকতেন।
২০১৪ সালে তিনি লখনউতে উত্তর প্রদেশ রাজ্য চ্যাম্পিয়নশিপে সেরা সাঁতারু নির্বাচিত হন।
হিন্দু বিবাহ

হিন্দু বিবাহ (দেবনাগরী: विवाह; কন্নড়: ವಿವಾಹ), লগ্ন (लग्न), কল্যাণম (দেবনাগরী: कल्याणम्; কন্নড়: ಕಲ್ಯಾಣ; , ) বা পেলি () হল ঐতিহ্যবাহী হিন্দু বিয়ের অনুষ্ঠান। বিবাহের অনুষ্ঠানগুলি খুব বর্ণিল, এবং উদযাপনগুলি কয়েক দিন পর্যন্ত প্রসারিত হতে পারে। নববধূ এবং কনের বাড়ির প্রবেশদ্বার, দরজা, প্রাচীর, মেঝে, ছাদ - কখনও কখনও রঙ, ফুল এবং অন্যান্য সাজসজ্জা দিয়ে সজ্জিত করা হয়।
বিবাহ শব্দটি বৈদিক ঐতিহ্য অনুসারে মহাজাগতিক আইন এবং উন্নত প্রাচীন অনুশীলনের উপর ভিত্তি করে মানুষের পবিত্র মিলন হিসাবে উদ্ভূত হয়েছে। বৈদিক হিন্দু ঐতিহ্যের অধীনে, বিবাহকে একটি সংস্কার হিসাবে দেখা হয়, যা এক স্ত্রী এবং একজন স্বামীর আজীবন প্রতিশ্রুতি। ভারতে, বিবাহকে মহাজাগতিক দ্বারা পরিকল্পিত হিসাবে বিবেচনা করা হয় এবং একটি পবিত্র একতা, যা অগ্নিকে সাক্ষী রেখে করা হয়।
মমতা প্রভু

মমতা প্রভু ( মারাঠি : ममता प्रभू, জন্ম ১লা মার্চ ১৯৮৩) হলেন ভারতের মহারাষ্ট্রের একজন টেবিল টেনিস খেলোয়াড়। তিনি ভারতীয় মহিলা টেবিল টেনিস দলের অবিচ্ছেদ্য অংশ। ২০১১ সালের জুলাই মাস পর্যন্ত, তিনি সামগ্রিক আন্তর্জাতিক টেবিল টেনিস ফেডারেশনের (আইটিটিএফ) মহিলা র‌্যাঙ্কিংয়ে ৩৫৬তম স্থানে রয়েছেন। তিনি ভারতীয় দলে চতুর্থ স্থানে রয়েছেন।
মমতা মুলুণ্ড কলেজ অফ কমার্স থেকে বিকম স্নাতক। তিনি ওয়েলিংকর কলেজ থেকে ব্যবস্থাপনায় পোস্ট গ্র্যাজুয়েট ডিপ্লোমা সম্পন্ন করেছেন। তাঁর প্রধান শখ হল নেট সার্ফিং, বই পড়া, নতুন জায়গায় যাওয়া এবং নতুন রান্না খাওয়া। তিনি বাচ্চাদের সাথে থাকতে পছন্দ করেন।
মমতার খেলার ধরন আক্রমণাত্মক । তিনি স্টিগা সিআর ব্লেডে চ্যালেঞ্জার অ্যাটাক (পিম্পল) এবং ডনিক আকুডা এস-১ ব্যবহার করেন।
মমতা ২০১০ সালে ভারতে অনুষ্ঠিত দিল্লি কমনওয়েলথ গেমস এবং পরে চীনে অনুষ্ঠিত কুয়াংচৌ এশিয়ান গেমসে ভারতীয় মহিলা টেবিল টেনিস দলের সদস্য হিসেবে অংশগ্রহণ করেছিলেন। কমনওয়েলথ গেমসে মমতা ভারতের হয়ে রৌপ্য পদক জয়ী দলের একজন সদস্য ছিলেন। ফাইনালে সিঙ্গাপুরের কাছে ভারত হেরেছিল ০-৩ সেটে।
এশিয়ান গেমসে, দলগত বিভাগে মমতা মালদ্বীপের মহম্মদ মুইনাকে গ্রুপের প্রথম ম্যাচে পরাজিত করেন। ভারত মালদ্বীপের বিরুদ্ধে ৩-০ ফলাফলে বিজয়ী হয়। কোয়ার্টার ফাইনালে চীনের কাছে ভারত ০-৩ ফলাফলে পরাজিত হয়।
দ্বৈত ইভেন্টে মৌমা দাসের সাথে জুটিতে তাঁরা সিঙ্গাপুরের লি জিয়াওয়েই এবং সান বেইবেই- এর জুটির কাছে পরাজিত হন।
তিনি চীনের সাংহাইতে ৪৮তম বিশ্ব টেবিল টেনিস চ্যাম্পিয়নশিপে ভারতের প্রতিনিধিত্ব করেন। তিনি চিলি ওপেন, ২০০৬ সালে আমেরিকান ওপেন এবং ভিয়েতনামে অনুষ্ঠিত গোল্ডেন র‌্যাকেট টুর্নামেন্টেও খেলার জন্য নির্বাচিত হন। তাঁর অন্যান্য ইভেন্টের মধ্যে রয়েছে ২০০৯ সালে ডিপিআর কোরিয়ায় আন্তর্জাতিক টেবিল টেনিস টুর্নামেন্ট। একই বছরে, তিনি ভারতের ইন্দোরে অনুষ্ঠিত ইন্ডিয়ান ওপেন আইটিটিএফ প্রো-ট্যুরে ভারতের প্রতিনিধিত্ব করেন। ভারতের লখনউতে অনুষ্ঠিত ১৯ তম এশিয়ান টেবিল টেনিস চ্যাম্পিয়নশিপে তিনি আবারও ভারতের হয়ে খেলেছিলেন।
২০১১ সালের জানুয়ারিতে, ভারতের কলকাতায়, ৭২তম সিনিয়র ন্যাশনাল ও ইন্টার-স্টেট টেবিল টেনিস চ্যাম্পিয়নশিপে, মমতা প্রভু মহারাষ্ট্র এ দলের প্রতিনিধিত্ব করেন। একক ইভেন্টে, মমতা প্রথমবার ফাইনালে পৌঁছেছিলেন কিন্তু পেট্রোলিয়াম স্পোর্টস প্রমোশন বোর্ডের (পিএসপিবি) কে. শামিনির কাছে হেরে যান।
দলগত ইভেন্টে, তিনি চ্যাম্পিয়নশিপের সমস্ত ম্যাচ জিতে মহারাষ্ট্র এ-দলকে সেমিফাইনালে তোলেন। তবে সেমিফাইনালে দুটি ম্যাচ জিতলেও, দলটি শক্তিশালী পশ্চিমবঙ্গ দলের কাছে ২-৩ ব্যবধানে হেরে যায়।
২০০৭ সালে, তিনি ভারতের শিলংয়ে অনুষ্ঠিত ইন্ডিয়ান ওপেন টেবিল টেনিস টুর্নামেন্টে একটি স্বর্ণপদক জিতেছিলেন।
মমতা বর্তমানে দেনা ব্যাঙ্কে মার্কেটিং ম্যানেজার হিসেবে কাজ করছেন এবং টুর্নামেন্টে তাদের প্রতিনিধিত্ব করেন। তিনি দেনা ব্যাংকের ব্র্যান্ড অ্যাম্বাসেডরও। তিনি ভারতীয় ক্রীড়া ইউনিফর্ম এবং নিজের বিশেষ স্ট্রোকগুলি প্রদর্শন করে ব্যাঙ্কের সাম্প্রতিক একটি বিজ্ঞাপনেও উপস্থিত ছিলেন।
অনুজ রাউত

অনুজ রাউত (জন্ম ১৭ অক্টোবর ১৯৯৯) হলেন একজন ভারতীয় প্রতিভাবান তরুণ ক্রিকেটার যিনি ঘরোয়া ক্রিকেটে দিল্লি এবং ইন্ডিয়ান প্রিমিয়ার লিগে রয়্যাল চ্যালেঞ্জার্স ব্যাঙ্গালোরের প্রতিনিধিত্ব করেন। তিনি একজন বাঁহাতি টপ অর্ডার ব্যাটসম্যান এবং উইকেটরক্ষক। 
অনুজ রাওয়াত তার প্রাথমিক শিক্ষা জীবন সমাপ্ত করেন বাল ভবন ইন্টারন্যাশনাল থেকে, যেখানে তিনি প্রাথমিকভাবে ক্রিকেটের প্রতি আগ্রহী হয়ে উঠেন। পরে দিল্লি বিশ্ববিদ্যালয় স্নাতক ডিগ্রি অর্জন করেন।
৬ অক্টোবর ২০১৭ তারিখে ২০১৭-১৮ রঞ্জি ট্রফিতে দিল্লির হয়ে প্রথম-শ্রেণীর ক্রিকেটে অভিষেক হয়। ২১ ফেব্রুয়ারি ২০১৯ তারিখে ২০১৮-১৯ সৈয়দ মুশতাক আলী ট্রফিতে দিল্লির হয়ে তার টি-টোয়েন্টি অভিষেক হয়। ২০১৯-২০ বিজয় হাজারে ট্রফিতে দিল্লির হয়ে ৪ অক্টোবর ২০১৯-এ তার লিস্ট এ অভিষেক হয়। 
২০২০ ইন্ডিয়ান প্রিমিয়ার লিগের নিলামে রাজস্থান রয়্যালস তাকে কিনে নেয়। ২০২২ সালের ফেব্রুয়ারিতে, ২০২২ ইন্ডিয়ান প্রিমিয়ার লিগের নিলামে রয়্যাল চ্যালেঞ্জার্স ব্যাঙ্গালোর তাকে কিনে নেয়।
দীনেশ লাল যাদব

দীনেশ লাল যাদব (জন্ম ২ ফেব্রুয়ারী ১৯৭৯), জনপ্রিয়ভাবে নিরহুয়া নামে পরিচিত। নিরহুয়া অর্থ সিঁদুরের সম্মান রক্ষাকারী ব্যক্তি ( ভারমিলিয়ন, অর্থাৎ, একজন আস্থাশীল এবং সত্যবাদী স্বামী)। তিনি একজন ভারতীয় অভিনেতা, গায়ক, প্রযোজক, রাজনীতিবিদ এবং ভোজপুরি ভাষার চলচ্চিত্রের সাথে সংযুক্ত ব্যক্তিত্ব। ২০১৫ সালে মুক্তিপ্রাপ্ত পরপর পাঁচটি বক্স অফিস সাফল্যের সাথে তিনি সবচেয়ে সফল ভোজপুরি অভিনেতাদের মধ্যে একজন। তিনি প্রোডাকশন হাউস নিরহুয়া এন্টারটেইনমেন্ট প্রাইভেট লিমিটেডের মালিক। দীনেশ লাল যাদব ২০১২ সালে "বিগ বস ৬-" এর একজন প্রতিযোগী ছিলেন 
নিরহুয়া, যিনি গাজীপুরের বিখ্যাত বিরহা পরিবারের জন্মগ্রহণ করেন, একজন বিরহ গায়ক হিসাবে তার কর্মজীবন শুরু করেছিলেন। সঙ্গীত অ্যালবাম "নিরহুয়া সাতাল রাহে" (২০০৩) এর মাধ্যমে তিনি গায়ক হিসেবে আত্মপ্রকাশ করেন যা সুপারহিট হয় এবং তাকে প্রাথমিক স্বীকৃতি দেয় এবং তার পর্দা নাম "নিরহুয়া" দেয়। তিনি ভোজপুরি নাটক "হামকা আইসা ওয়াইসা না বোঝা" (২০০৬) এর মাধ্যমে চলচ্চিত্রে আত্মপ্রকাশ করেন এবং "চলত মুশাফির মোহ লিয়ো রে" (২০০৬), "নিরাহুওয়া রিকশাওয়ালা" (২০০৮) এবং "প্রতিজ্ঞা" (২০০৮) এর ভূমিকায় অভিনয় করে আরও জনপ্রিয়তা অর্জন করেন। এই সময়ের মধ্যে তার অন্যান্য কাজের মধ্যে রয়েছে "পরিবার" (২০০৮), "রঙ্গীলা বাবু" (২০০৯), "নিরহুয়া নং 1" (২০০৯), "সাত সহেলিয়ান" (২০১০)।
২০১২ সালে, তিনি অমিতাভ বচ্চন এবং জয়া বচ্চনের সাথে তার "গঙ্গা দেবী" চলচ্চিত্রে কাজ করেছিলেন, তিনি সেই বছর বিগ বস 6- এ প্রতিযোগী হিসাবেও উপস্থিত হয়েছিলেন। নিরহুয়া হিন্দুস্তানি (২০১৪), তার পঞ্চাশতম চলচ্চিত্রটি একটি বড় হিট ছিল এবং এটি মাল্টিপ্লেক্সেও স্থান করে নেয়। তিনি পাটনা সে পাকিস্তান (২০১৫) এবং বর্ডার (২০১৮) এর মতো দেশাত্মবোধক চলচ্চিত্রগুলিও করেছিলেন যা সর্বকালের সর্বোচ্চ আয়কারী ভোজপুরি চলচ্চিত্রগুলির মধ্যে একটি। তার নিরহুয়া চলল লন্ডন (২০১৯) লন্ডনে এবং ভারতীয় উপমহাদেশের বাইরে শ্যুট করা প্রথম ভোজপুরি সিনেমা। ২০১৯ সালে, তিনি ওয়েব সিরিজ "হিরো ভার্দিওয়ালাতে" পুলিশ অফিসারের ভূমিকায় অভিনয় করে ওটিটি প্ল্যাটফর্মে আত্মপ্রকাশ করেছিলেন, যা ভোজপুরি ভাষায় তৈরি প্রথম ওয়েব সিরিজও ছিল।
কেরি কনডন

কেরি কনডন (; জন্ম: ৯ জানুয়ারি ১৯৮৩) একজন আইরিশ অভিনেত্রী। তিনি রয়্যাল শেকসপিয়ার কোম্পানির প্রযোজনায় নির্মিত "হ্যামলেট" (২০০১-২০০২) নাটকে ওফেলিয়া চরিত্রে অভিনয়কারী সর্বকনিষ্ঠ অভিনেত্রী। এছাড়া তিনি টেলিভিশনে "রোম" (২০০৫-২০০৭)-এ অক্টাভিয়া, "বেটার কল সল" (২০১৫-২০২২)-এ স্টেসি এরমান্ট্রাউট চরিত্রে অভিনয় করেন এবং মার্ভেল সিনেম্যাটিক ইউনিভার্সের বিভিন্ন চলচ্চিত্রে কৃত্রিম বুদ্ধিমত্তা সত্তা ফ্রাইডে চরিত্রে কণ্ঠ দেন।
কনডন মার্টিন মাকডনার পরিচালনায় "দ্য লেফটেন্যান্ট অব ইনিশমোর" (২০০১) ও "দ্য ক্রিপল অব ইনিশমান" (২০০৯) মঞ্চনাটকে এবং "থ্রি বিলবোর্ডস আউটসাইড এবিং, মিজৌরি" (২০১৭) ও "দ্য ব্যানশিজ অব ইনিশেরিন" (২০২২) চলচ্চিত্রে অভিনয় করেন। "দ্য ব্যানশিজ অব ইনিশেরিন" চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন এবং শ্রেষ্ঠ পার্শ্বচরিত্রে অভিনেত্রী বিভাগে বাফটা পুরস্কার-সহ একাধিক সমালোচনামূলক পুরস্কার অর্জন করেন।
কনডন ২০০১ সালে ১৮ বছর বয়সে রয়্যাল শেকসপিয়ার কোম্পানিতে (আরএসসি) এবং ২০০৬ সালে নিউ ইয়র্কের লাইসিয়াম থিয়েটারে মার্টিন মাকডনার নির্দেশনায় "দ্য লেফটেন্যান্ট অব ইনিশমোর" মঞ্চনাটকে মেইরেড চরিত্রে অভিনয় করেন। এই নাটকের জন্য তিনি দ্য পগেসের সাথে "দ্য প্যাট্রিয়ট গেম" গান রেকর্ড করেন। ২০০১ সালে তিনি "হ্যামলেট" নাটকে ওফেলিয়া চরিত্রে অভিনয় করেন, যেটি আরএসসিতে মঞ্চস্থ হয়। ফলে তিনি আরএসসির প্রযোজনায় নির্মিত ওফেলিয়া চরিত্রে অভিনয়কারী সর্বকনিষ্ঠ অভিনেত্রী। ২০০৮ সালের ডিসেম্বরে তিনি মাকডনার নির্দেশনায় "দ্য ক্রিপল অব ইনিশমান" মঞ্চনাটকে অভিনয় করেন, যার জন্য তিনি সেরা চরিত্রাভিনেত্রী বিভাগে লুসিল লর্টেল পুরস্কার এবং সেরা অভিনয়শিল্পীদল বিভাগে ড্রামা ডেস্ক পুরস্কার অর্জন করেন।
কনডন ২০০৩ সালের "নেড কেলি" চলচ্চিত্রে ফেরারী আসামী নেড কেলির বোন কেট কেলি চরিত্রে এবং সিলিয়ান মার্ফি ও কলিন ফ্যারলের সাথে আইরিশ স্বাধীন চলচ্চিত্র "ইন্টারমিশন" চলচ্চিত্রে অভিনয় করেন। ২০০৫ সালে তিনি জেট লির মারপিটধর্মী থ্রিলার চলচ্চিত্র "আনলিশড"-এ অভিনয় করেন। একই বছর তিনি এইচবিও/বিবিসির "রোম" টিভি ধারাবাহিকে রোমান সম্রাট আউগুস্তুসের বোন অক্টাভিয়া চরিত্রে অভিনয় করেন।
তাকে ২০০৯ সালে ল্যেভ তল্‌স্তোয়ের শেষ কয়েক মাসের জীবনী নিয়ে নির্মিত "দ্য লাস্ট স্টেশন" চলচ্চিত্রে হেলেন মিরেন ও ক্রিস্টোফার প্লামারের সাথে মাশা চরিত্রে এবং ২০১২ সালের "লাক" টিভি ধারাবাহিকে জকি রোজি শ্যানাহান চরিত্রে দেখা যায়। তিনি ২০১৩ সালে মহাপ্রলয়-পরবর্তী জম্বি নাট্যধর্মী ধারাবাহিক "দ্য ওয়াকিং ডেড"-এর চতুর্থ মৌসুমে ক্লারা চরিত্রে অভিনয় করেন। তিনি মার্ভেল সিনেম্যাটিক ইউনিভার্সের "" (২০১৫), "" (২০১৬), "" (২০১৭), "" (২০১৮) ও "" (২০১৯)-এ কৃত্রিম বুদ্ধিমত্তা সত্তা ফ্রাইডে চরিত্রে কণ্ঠ দেন।
২০১৭ সালে তিনি "থ্রি বিলবোর্ডস আউটসাইড এবিং, মিজৌরি" চলচ্চিত্রের মধ্য দিয়ে পুনরায় মাকডনার পরিচালনায় কাজ করেন। এরপর তিনি মাকডনার ২০২২ সালের "দ্য ব্যানশিজ অব ইনিশেরিন" চলচ্চিত্রে কলিন ফ্যারলের চরিত্রের বোনের ভূমিকায় অভিনয় করেন। এই চলচ্চিত্রে তার অভিনয় বিপুল প্রশংসিত হয় এবং "দ্য ডেইলি টেলিগ্রাফ"-এর রবি কলিন তার সম্পর্কে লিখেন, "কেরি কনডন পাদ্রেইকের বুদ্ধিমতী, সুখী অবিবাহিত বোন সিওভান চরিত্রে অসাধারণ"। এই কাজের জন্য তিনি শ্রেষ্ঠ পার্শ্বচরিত্রে অভিনেত্রী বিভাগে বাফটা পুরস্কার অর্জন করেন এবং অস্কার ও গোল্ডেন গ্লোব ও স্যাগ পুরস্কারের মনোনয়ন লাভ করেন।
মুহাম্মদ আল হাছান আল দিদো

</nowiki> use both this parameter and <nowiki>|</nowiki>birth_date to display the person's date of birth, date of death, and age at death) -->
মুহাম্মাদ আল হাছান বিন দিদো শানকীতি () একজন মৌরিতানীয় মুসলিম পণ্ডিত, লেখক এবং কবি। তিনি ৩১ অক্টোবর ১৯৬৩ সালে বুটিলিমিটে জন্মগ্রহণ করেন। তিনি ওলামা তথ্য কেন্দ্রের সভাপতি এবং সেইসাথে আবদুল্লাহ ইবনে ইয়াসিন বিশ্ববিদ্যালয়েরও সভাপতি। তিনি দেশটির সেন্টার ফর দ্য ডেভেলপমেন্ট অব স্কলারের প্রধান। ২০১৪ সালে তিনি মুসলিম পণ্ডিতদের আন্তর্জাতিক ইউনিয়নের ভাইস প্রেসিডেন্ট ছিলেন এবং বর্তমানে এর সদস্য।
তিনি একটি শিক্ষিত পরিবারে বেড়ে ওঠেন। তার পিতামহ মুহাম্মদ আলী বিন আব্দুল ওয়াদুদ একজন মুসলিম পণ্ডিত, যিনি তার প্রথম শিক্ষক ছিলেন। ১৯৮২ সালের মৃত্যুর আগ পর্যন্ত তিনি তার কাছেই ছিলেন।
তিনি তার পিতামাতার সাথে ৫ বছর বয়সে কুরআন অধ্যয়ন এবং মুখস্থ করা শুরু করেন এবং ১০ বছর বয়সে পৌঁছানোর আগেই পুরো কুরআন মুখস্থ করেন। তিনি তার মায়ের কাছে কুরআনের দশ কিরাআত অধ্যয়ন করেছিলেন, এরপর তিনি হাদিস শিখেন।
তিনি বিভিন্ন দেশের ইসলামী পন্ডিতদের কাছ থেকে হাদিসের সনদ পেয়েছেন, যা তাকে সহীহ আল-বুখারী, সহীহ মুসলিম, সুনানে ইবনে মাজাহ, সুনানে আবু দাউদ, সুনান আত-তিরমিজী, সুনানে নাসাই, মুয়াত্তা ইমাম মালিক এবং মুস্তাদরাক আল হাকিম -আল-সুগরা, মুস্তাদরাক আল হাকিম, এবং মুসনাদে আহমাদ, সুনান আদ-দারিমী, আস-সুনান আল-কুবরা এবং সুনান আল-দারাকুতনী শেখানোর অনুমোদন দিয়েছে।
তার লেখা বইয়ের মধ্যে রয়েছে:
মার্সেডিজ রুল

মার্সেডিজ জে. রুল (; ; জন্ম ২৮ ফেব্রুয়ারি ১৯৪৮) একজন মার্কিন অভিনেত্রী। তিনি একটি একাডেমি পুরস্কার, একটি গোল্ডেন গ্লোব পুরস্কার, একটি টনি পুরস্কার, একটি ড্রামা ডেস্ক পুরস্কার, দুটি ওবি পুরস্কার ও দুটি আউটার ক্রিটিকস সার্কেল পুরস্কার-সহ অসংখ্য পুরস্কার অর্জন করেছেন।
রুল "লস্ট ইন ইয়ঙ্কার্স" (১৯৯০) মঞ্চনাটকে অভিনয় করে শ্রেষ্ঠ অভিনেত্রী বিভাগে টনি পুরস্কার ও ড্রামা ডেস্ক পুরস্কার অর্জন করেন। তিনি "দ্য ফিশার কিং" (১৯৯১) চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে একাডেমি পুরস্কার ও গোল্ডেন গ্লোব পুরস্কার অর্জন করেন। তার অভিনীত অন্যান্য উল্লেখযোগ্য চলচ্চিত্র হল "বিগ" (১৯৮৮), "ম্যারিড টু দ্য মব" (১৯৮৮), "লাস্ট অ্যাকশন হিরো" (১৯৯৩), "রোজ্যানাস গ্রেভ" (১৯৯৭) ও "হাসলার্স" (২০১৯)।
রুল ১৯৪৮ সালের ২৮শে ফেব্রুয়ারি নিউ ইয়র্ক সিটির জ্যাকসন হাইটসে জন্মগ্রহণ করেন। তার মাতা মার্সেডিজ জে. রুল একজন স্কুলশিক্ষিকা এবং পিতা ভিনসেন্ট রুল একজন এফবিআই প্রতিনিধি। তার পিতা জার্মান ও আইরিশ বংশোদ্ভূত এবং মাতা কিউবান ও আইরিশ বংশোদ্ভূত। তার পিতা ভিনসেন্টের এফবিআইয়ের কাজের সুবাদে শৈশবে তার পরিবারকে বিভিন্ন স্থানে বসবাস করতে হয়েছে এবং মেরিল্যান্ডসহ অন্যান্য অঙ্গরাজ্যেও থাকতে হয়েছে। তার ভাই পিটার রুল একজন কলাম লেখক। তিনি ও পিটার ক্যাথলিক ধর্মাবলম্বী হিসেবে বেড়ে ওঠেন।
রুল নিউ রোশেল কলেজে পড়াশোনা করেন এবং সেখান থেকে ১৯৬৯ সালে ইংরেজি সাহিত্য বিএ ডিগ্রি অর্জন করেন।
তিনি ১৯৮৯ সালে জোনাথন ডেমির "ম্যারিড টু দ্য মব" চলচ্চিত্রে অভিনয় করেন। চলচ্চিত্র সমালোচক রজার ইবার্ট তাকে এই চলচ্চিত্রের "ওয়াইল্ড কার্ড" বলে উল্লেখ করেন। এই কাজের জন্য তিনি শ্রেষ্ঠ পার্শ্ব অভিনেত্রী বিভাগে জাতীয় চলচ্চিত্র সমালোচক সমিতি পুরস্কার অর্জন করেন। তার সবচেয়ে সমাদৃত কাজ হল টেরি গিলিয়াম পরিচালিত "দ্য ফিশার কিং" (১৯৯১)। "রোলিং স্টোন"-এর পিটার ট্র্যাভার্স লিখেন, "রুল উজ্জ্বল পারদর্শিতা দেখিয়েছেন যা হৃদয়ে দাগ কাটে।" এই চলচ্চিত্রে অভিনয়ের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কার ও গোল্ডেন গ্লোব পুরস্কার-সহ একাধিক শীর্ষস্থানীয় সমালোচক সমিতির পুরস্কার অর্জন করেন।
টেলিযোগাযোগ স্টাফ কলেজ

টেলিযোগাযোগ স্টাফ কলেজ বা টেলিকমিউনিকেশন্স স্টাফ কলেজ বাংলাদেশ টেলিকমিউনিকেশন্স কোম্পানি লিমিটেডের অধীন একটি সরকারি স্বায়ত্তশাসিত প্রতিষ্ঠান। টেলিযোগাযোগ অধিদপ্তরের কর্মকর্তাদের প্রশিক্ষণের জন্য এ প্রতিষ্ঠানটি কাজ করছে।
টেলিযোগাযোগ স্টাফ কলেজ ৩ অক্টোবর, ১৯৮৬ সালে তৎকালীন "বাংলাদেশ তার ও টেলিফোন বোর্ডের (বিটিটিবি)" অধীনে গঠন করা হয়। ১ জুলাই, ২০০৮ সালে বিটিটিবি’কে "কোম্পানি আইন, ১৯৯৪" এর অধীনে পাবলিক লিমিটেড কোম্পানি হিসেবে প্রতিষ্ঠা করা হয়। এর ফলে বিটিটিবি’র নাম পরিবর্তন করে বাংলাদেশ টেলিকমিউনিকেশন্স কোম্পানি লিমিটেড করা হয়। এর ফলে কলেজটিকেও বিটিসিএলের অধিভুক্ত করা হয়। বর্তমানে প্রতিষ্ঠানটি "বাংলাদেশ টেলিযোগাযোগ নিয়ন্ত্রণ আইন, ২০০১" এর অধীনে পরিচালিত হচ্ছে।
ব্যবস্থাপনার কার্যক্রম পরিচালনার জন্য ২২ সদস্যের একটি পরিচালনা পর্ষদ গঠন করা হয়। তাঁরা হলেন:
প্রতিষ্ঠানটিতে তিনটি অনুষদের অধীনে ১২টি কোর্সে প্রশিক্ষণ প্রদান করা হয়।
পূজা সহস্রবুদ্ধে

পূজা সহস্রবুদ্ধে (জন্ম ১৩ই সেপ্টেম্বর ১৯৯১) হলেন মহারাষ্ট্রের থানে থেকে আসা একজন ভারতীয় আন্তর্জাতিক টেবিল টেনিস খেলোয়াড়। 
পূজা ১৯৯১ সালের ১৩ই সেপ্টেম্বর মহারাষ্ট্রের থানেতে জন্মগ্রহণ করেছিলেন। তিনি একটি সাধারণ মধ্যবিত্ত পটভূমি থেকে এসেছেন এবং এবং মহারাষ্ট্রেই বড় হয়ে উঠেছেন। তিনি ২০০০ সালে ৯ বছর বয়স থেকে টেবিল টেনিস খেলায় অংশগ্রহণ করেছিলেন। প্রথম থেকেই তিনি খেলাধুলায় গভীর আগ্রহ এবং দুর্দান্ত প্রতিভা প্রদর্শন করেছেন। বুস্টার টেবিল টেনিস অ্যাকাডেমিতে, তাঁর প্রশিক্ষক শৈলজা গোহাড় প্রথম দিকেই তাঁর প্রতিভা লক্ষ্য করেছিলেন। শৈলজার পরিচালনাতেই পূজা একজন দক্ষ খেলোয়াড় হিসেবে তৈরি হয়ে উঠেছিলেন। তিনি খুব অল্প বয়সেই ভারতের প্রতিনিধিত্ব করা শুরু করেছিলেন। পূজা থানে থেকে তাঁর বিদ্যালয় শিক্ষা এবং স্নাতক পর্যায়ের পড়া দুটিই সম্পন্ন করেন। ২০১০ সালে তিনি অয়েল অ্যান্ড ন্যাচারাল গ্যাস কর্পোরেশনে (ওএনজিসি) চাকরি শুরু করেন। 
পূজা সম্প্রতি বিয়ে করেছেন, তাঁর স্বামী হলেন অনিকেত কোপারকর, যিনি একজন প্রাক্তন আন্তর্জাতিক টেবিল টেনিস খেলোয়াড়। পূজা ভারতের পুনেতে চলে গেছেন, সেখানে তিনি শিব ছত্রপতি পুরস্কারপ্রাপ্ত প্রশিক্ষক রোহিত চৌধুরী এবং নিজের স্বামীর নির্দেশনায় প্রশিক্ষণ চালিয়ে যাচ্ছেন।
তিনি অনূর্ধ্ব- ১৭ এবং অনূর্ধ্ব- ২১ ইভেন্টে একক জাতীয় চ্যাম্পিয়নশিপ জিতেছেন এবং ২০১৬ সালের ফেব্রুয়ারি পর্যন্ত মহিলাদের একক বিভাগে ভারতে ৩ নম্বরে রয়েছেন। তিনি বর্তমানে ভারতীয় জাতীয় মহিলা টেবিল টেনিস দলের একজন সদস্য।
২০০৪ এশিয়া কাপ

ক্রিকেটের এশিয়া কাপ ৮ম আসর (যাকে ইন্ডিয়ান অয়েল এশিয়া কাপও বলা হয়) ৪ বছর পর শ্রীলঙ্কায় অনুষ্ঠিত হয়। ফাইনালে ভারতকে হারিয়ে কাপ জিতেছিল শ্রীলঙ্কা। এই টুর্নামেন্টে ৪টি এশিয়ান টেস্ট খেলা দেশের সাথে প্রথমবারের মতো এশীয় সহযোগী দেশসমূহ, সংযুক্ত আরব আমিরাত এবং হংকং অংশগ্রহণ করে।
পঞ্চগড় সদর থানা

পঞ্চগড় সদর থানা বাংলাদেশের পঞ্চগড় জেলার অন্তর্গত পঞ্চগড় সদর উপজেলার একটি থানা।
ব্রিটিশ শাসনামলে পঞ্চগড় জলপাইগুড়ি জেলার অন্তর্ভুক্ত হয় এবং ১৯১১-১৯১২ খ্রিস্টাব্দে একটি পূর্ণাঙ্গ থানায় উন্নীত হয়। ১৯৪৭ খ্রিস্টাব্দে ভারত বিভাজনের সময় বর্তমান পঞ্চগড় জেলার ০৪টি থানা জলপাইগুড়ি থেকে বিচ্ছিন্ন করে দিনাজপুর জেলার অন্তর্ভুক্ত করা হয়। এরই ধারাবাহিকতায় ১৯৪৯ সালে এখানে স্থাপিত হয় মুন্সেফ,ম্যাজিস্ট্রেড কোর্ট,পুলিশ ইন্সপেক্টর ও সার্কেল অফিস। পরবর্তীতে ঠাকঁরগাঁও মহকুমার আটোয়ারী থানাকে বোদা, দেবীগঞ্জ, পঞ্চগড় সদর ও তেঁতুলিয়ার সাথে যুক্ত করে পঞ্চগড় মহকুমা গঠিত হয় ১৯৮০ খ্রিস্টাব্দের ১ জানুয়ারী। এরপর ১৯৮৩ খ্রিস্টাব্দের ১ জুন এটি মান উন্নীত থানায় রূপান্তরিত হয়।
পঞ্চগড় সদর উপজেলার ১টি পৌরসভা ও ১০টি ইউনিয়নের প্রশাসনিক কার্যক্রম পঞ্চগড় সদর থানার অধীন।
প্রেরণা ভামব্রি

প্রেরণা ভামব্রি (জন্ম ১২ই সেপ্টেম্বর ১৯৯২) হলেন একজন ভারতীয় টেনিস খেলোয়াড়। প্রেরণা ভামব্রি একমাত্র ভারতীয় হিসেবে অল ইন্ডিয়া ন্যাশনাল টেনিস চ্যাম্পিয়নশিপে পরপর চারবার জিতেছেন; এবং ২০১৯ সালে রানার আপ হয়েছেন। তিনি ভারতের প্রাক্তন রাষ্ট্রপতি মাননীয় প্রতিভা পাতিলের কাছ থেকে 'অ্যাওয়ার্ড ফর এক্সেলেন্স ইন স্পোর্টস' পেয়েছেন।
প্রেরণা ভামব্রির দখলে একমাত্র ভারতীয় হিসেবে অল ইন্ডিয়া ন্যাশনাল টেনিস চ্যাম্পিয়নশিপ টানা চারবার জেতার রেকর্ড আছে এবং তিনি ২০১৯ সালে রানার আপ হয়েছেন।
২০১৬ সালের ২০শে জুন, তিনি বিশ্ব পর্যায়ে একক প্রতিযোগিতায়, তাঁর খেলোয়াড় জীবনের সর্বোচ্চ মর্যাদাক্রম, বিশ্ব নং ৩৫৮ অর্জন করেন। তিনি আইটিএফ সার্কিটে পাঁচটি একক এবং তিনটি দ্বৈত শিরোপা জিতেছেন।
২০১৯ সালের ডিসেম্বরে, প্রেরণা দক্ষিণ এশীয় গেমসে ভারতের জন্য ২টি স্বর্ণপদক জিতেছিলেন। ২০১৬ সালেও, তিনি দক্ষিণ এশীয় গেমসের মহিলাদের একক ইভেন্টে রৌপ্য পদক জিতেছিলেন। ২০১৮ সালে, তিনি দিল্লী অলিম্পিক গেমসে মহিলাদের একক এবং মহিলাদের দ্বৈতে বিজয়ী ছিলেন।
২০১২ সালে জানুয়ারী মাসে, প্রেরণা ইন্ডিয়া ফেড কাপ দলের হয়ে অভিষেক করেন। ফেড কাপে ভারতের হয়ে খেলে, ভাম্বরির জয়-পরাজয়ের রেকর্ড রয়েছে ৫–৩।
প্রেরণার ভাই প্রতীক ভামব্রি প্রেরণার প্রশিক্ষক। প্রতীক একজন পেশাদার টেনিস খেলোয়াড়ও ছিলেন। তিনি সিঙ্গলস এবং ডাবলসে অল ইন্ডিয়া ন্যাশনাল চ্যাম্পিয়নশিপ জিতেছেন। ভাম্বরির খুড়তুতো ভাই ইউকি ভামব্রি এটিপি ওয়ার্ল্ড ট্যুরে একজন পেশাদার, তাঁর খেলোয়াড় জীবনের সর্বোচ্চ বিশ্ব র‍্যাঙ্কিং ৮৩। প্রেরণা হলেন অঙ্কিতা ভামব্রি এবং সানা ভামব্রির খুড়তুতো ছোট বোন, অঙ্কিতা এবং সানা উভয়ই অবসরপ্রাপ্ত খেলোয়াড়। প্রেরণা নতুন দিল্লির জামিয়া মিলিয়া ইসলামিয়া থেকে স্নাতক এবং এমবিএ করেছেন। তিনি আয়ুশ ট্যান্ডনকে বিয়ে করেছেন, আয়ুশ পেশায় একজন চার্টার্ড অ্যাকাউন্ট্যান্ট।
বিভাগে বিভিন্ন টুর্নামেন্টের বিজয়ী অর্থাৎ জাতীয় সিরিজ, চ্যাম্পিয়নশিপ সিরিজ, এবং ট্যালেন্ট সিরিজ।
আটোয়ারী থানা

আটোয়ারী থানা বাংলাদেশের পঞ্চগড় জেলার অন্তর্গত আটোয়ারী উপজেলার একটি থানা।
এক সময় আটোয়ারী উপজেলা দিনাজপুর জেলার ঠাকুরগাঁও মহকুমার অন্তর্ভুক্ত ছিল। বর্তমান পঞ্চগড় হতে গোয়ালপাড়া হয়ে সোজা পশ্চিমে ভারত সীমান্তে নাগর নদী পর্যন্ত একটি রাস্তা গেছে। এক সময় এ রাস্তাটির নাম রাজার সড়ক হিসেবে পরিচিত ছিল। বর্তমান আটোয়ারী থানার উত্তর-পশ্চিমাঞ্চল ধামোর, তোড়িয়া ও মির্জাপুর এর ব্যবসায়ীগণ রাজার সড়ক হয়ে দাসপাড়া হাট ও ইসলামপুরে ব্যবসা-বাণিজ্য করত। অষ্টাদশ শতাব্দীর মধ্যভাগে রাজার সড়কের উভয়পাশে ফতেহপুর ও গিরাগাঁও এর পশ্চিমাঞ্চল নাগর নদী পর্যন্ত বন-জঙ্গলে আচ্ছাদিত রাজার সড়কে ব্যবসায়ী ও সাধারণ লোকেরা চোর-ডাকাতের দ্বারা প্রায়শ আক্রান্ত হতে থাকে এবং কয়েকটি ডাকাত দল বনাঞ্চলে স্থায়ীভাবে আস্তানা গড়ে তোলে। ব্রিটিশ সরকারের উর্দ্ধতন কর্তৃপক্ষের গোচরে এ অবস্থার কথা আনা হলে দিনাজপুর জেলার জেলা ম্যাজিস্ট্রেট নাগর নদীর তীরে একটি পুলিশ ফাঁড়ি স্থাপনের সিদ্ধান্ত গ্রহণ করেন। ১৯০৩ সালে এ পুলিশ ফাঁড়িটি ফতেহপুর গ্রামে স্থাপিত হয়। ১৯০৫ সালে ব্রিটিশ সরকার এ পুলিশ ফাঁড়িটিকে আটোয়ারী থানা নামকরণ করে নাগর নদীর তীরে আটোয়ারী নামক স্থানে স্থাপন করে। আটোয়ারী থানাটি থানা এলাকার একেবারে উত্তর-পশ্চিম কোণে অবস্থিত হওয়ায় থানা অন্য এলাকাগুলি যেমন-বলরামপুর, রাধানগরের দূরত্ব অনেক বেশী হয়। ফলে আইন-শৃঙ্খলা রক্ষায় দারুন অসুবিধা দেখা দেয়। এ সমস্যার প্রেক্ষিত ১৯৩৯ সালে ব্রিটিশ সরকার আটোয়ারী থানাকে স্থানান্তরিত করে সমগ্র থানার মাঝামাঝি এলাকায় অবস্থিত রাধানগর ইউনিয়নে স্থানান্তর করে। পরবর্তীতে আটোয়ারী থানাকে বোদা, দেবীগঞ্জ, পঞ্চগড় সদর ও তেঁতুলিয়ার সাথে যুক্ত করে পঞ্চগড় মহকুমা গঠিত হয় ১৯৮০ খ্রিস্টাব্দের ১ জানুয়ারী।
আটোয়ারী উপজেলার ৬টি ইউনিয়নের প্রশাসনিক কার্যক্রম আটোয়ারী থানার অধীন।
বোদা থানা

বোদা থানা বাংলাদেশের পঞ্চগড় জেলার অন্তর্গত বোদা উপজেলার একটি থানা।
এ অঞ্চলে জনগণ প্রজাহিতৈষি জমিদার দেবী সিংহের নেতৃত্বে ঐক্যবদ্ধ হয়ে ১৭৯৬ সালে ব্রিটিশদের বিরুদ্ধে প্রথম প্রজা বিদ্রোহ বা কৃষক বিদ্রোহ করেন। এখানে কোন প্রশাসনিক ইউনিট না থাকায় এবং এলাকাটি ঘন অরণ্য বেষ্টিত হওয়ার কারণে ব্রিটিশরা প্রথম কৃষক বিদ্রোহ দমনে ব্যর্থ হয়। কৃষক বিদ্রোহ দমনে ব্যর্থ হওয়ায় ব্রিটিশ সরকার এই এলাকায় একটি প্রশাসনিক ইউনিট সৃষ্টি করার প্রয়োজনীয়তা অনুভব করে। ফলশ্রুতিতে প্রথম কৃষক বিদ্রোহের পরের বছর ১৭৯৭ সালে বোদা থানার গোড়াপত্তন ঘটে। ১৭৭০ থেকে ১৮৬৮ খ্রিস্টাব্দ পর্যন্ত বোদা পরগনা রংপুর জেলার অধীন ছিল এবং ১৮৬৯ থেকে ১৯৪৭ খ্রিস্টাব্দ পর্যন্ত বোদা ছিল জলপাইগুড়ি জেলার অধীন। কুচবিহার মহারাজা বোদা থানার জন্য প্রদত্ত সম্পত্তি রেন্ট ফ্রি হিসেবে বোদা থানাকে দান করে ১লা সেপ্টেম্বর, ১৮৮৩ তারিখে একটি আদেশ জারি করেন। আদেশটি ৯/১/১৮৮৪ তারিখে কলকাতা গেজেটের প্রথম খন্ডের ১৭৭ নং পৃষ্ঠায় প্রকাশিত হয়। সে সময় জলপাইগুড়ি জেলার অধীন তিনটি থানা ছিল; যথা: জলপাইগুড়ি সদর, রাজগঞ্জ এবং বোদা। বোদা ছিল জলপাইগুড়ি জেলার বৃহত্তম থানা। বোদা থানার অধীনে দুইটি পুলিশ আউটপোস্ট ছিল। একটি পঞ্চগড়ের উত্তরে জগদল এবং অপরটি করতোয়া নদীর পূর্বপাড়ে দেবীগঞ্জ। পরবর্তীতে দেবীগঞ্জ এবং জগদল পূর্ণাঙ্গ থানায় রূপান্তরিত হয়। জগদল থানাকে পরবর্তীতে পঞ্চগড়ে (বর্তমান স্থানে) স্থানান্তর করা হয়। ১৯৪৭ খ্রিস্টাব্দে ভারত বিভাজনের পর বোদা থানা দিনাজপুর জেলার এবং ঠাকুরগাঁও মহকুমার আওতাভুক্ত হয়। ১৯৮০ সালে পঞ্চগড় মহকুমা সৃষ্টি হলে এ থানাটি পঞ্চগড় মহকুমার অন্তর্ভুক্ত হয়। পঞ্চগড় মহকুমার ৫টি থানার মধ্যে এটি সর্ববৃহৎ। ১৩টি ইউনিয়ন নিয়ে গঠিত বোদা থানার ৩টি ইউনিয়ন; যথা: মাগুরা, ধাক্কামারা ও গড়িনাবাড়ী ইউনিয়নকে পরবর্তীতে পঞ্চগড় সদর থানার অন্তর্ভুক্ত করা হয়।
বোদা উপজেলার ১টি পৌরসভা ও ১০টি ইউনিয়নের প্রশাসনিক কার্যক্রম বোদা থানার অধীন।
ইবনুল হজ্জ আবদারি

মোহাম্মদ ইবনুল হজ্জ আবদারি ফাসি (বা মোহাম্মদ ইবনে মোহাম্মদ ইবনে মোহাম্মদ আবু আবদুল্লাহ ইবনে আল-হাজ আল-আবদারি আল-মালিকি আল-ফাসি ; ) ইবনুল হজ্জ নামেও পরিচিত মরক্কোর একজন মালিকি ফিকহ পণ্ডিত এবং ধর্মতাত্ত্বিক লেখক ছিলেন। তিনি ফেজ এ জন্মগ্রহণ করেন এবং মিশরে ১৩৩৬ সালে মারা যান। তিনি তার বিখ্যাত বই "আল-মাদখাল" এর জন্য সবচেয়ে বেশি স্মরণীয়।
ইবনুল হজ্জ মদিনা এবং মক্কা ছাড়াও তিউনিস, কাইরুইয়ান, আলেকজান্দ্রিয়া, কায়রো সহ বিভিন্ন শহর ও প্রদেশে উচ্চপদস্থ অনেক পণ্ডিতদের অধীনে অধ্যয়ন করেছেন।
"মাদখল আশ-শারা আশ-শরীফ আলা আল-মাতাহিব" ("চিন্তাধারার বিদ্যালয় অনুসারে ইসলামিক আইনশাস্ত্রের ভূমিকা") বইটি ইবনুল হজ্জ আবদারি লিখেছেন। বইটি ৩০০ টিরও বেশি পৃষ্ঠার ৪ টি খণ্ডে প্রকাশিত হয়েছিল। এটি বিভিন্ন বিষয় নিয়ে আলোচিত বই। প্রথম খণ্ডে লেখক ২২টি অধ্যায় অন্তর্ভুক্ত করেছেন, প্রতিটিতে একটি প্রশ্ন সম্বোধন করা হয়েছে, যেখানে ইসলামী শিক্ষার তুলনায় অনুশীলন ভিন্ন। তিনি অনুশীলনটি যাচাই করেন এবং অনুসরণ করার সঠিক উপায় নির্দেশ করেন। এভাবে আমাদের কাছে নিয়ত, জ্ঞান অর্জন, নামাজ, শিক্ষার স্থান হিসেবে মসজিদের অবস্থান, বাড়িতে নামাজ পড়া, বিতর্কের সময় আলেমদের আচরণ ইত্যাদি অধ্যায় রয়েছে। দ্বিতীয় খণ্ডে একই সংখ্যক প্রশ্নসহ ৬২টি অধ্যায় রয়েছে, যার মধ্যে রয়েছে নবীর জন্মদিন, মদীনার অবস্থান, ছাত্রদের অনুসরণীয় আচরণ, মহিলাদের আচরণ ইত্যাদি। এর অধ্যায় এবং প্রশ্নগুলির বিন্যাসের জন্য কোনও নির্দিষ্ট যোগসূত্র ছাড়াই পুরো বইটি এইভাবেই লেখা হয়েছে। এটি সাধারণ অর্থে ফিকহের বই নয়, এটি শিক্ষা ও তার পদ্ধতির বই নয়, বা হাদীস বা কুরআনের ভাষ্যের বইও নয়, তবে এতে এই সমস্ত শাখার কিছুটা অন্তর্ভুক্ত রয়েছে। তার দৃষ্টিভঙ্গি আবু হামিদ আল-গাজ্জালির "ইহিয়া 'উলুম আল-দীন" কর্তৃক অনেক বেশি প্রভাবিত। তিনি তার জীবনের বেশিরভাগ সময় তিউনিস এবং মিশরে কাটিয়েছেন এবং কিছু সময়ের জন্য ফেজের আল-কারাওইন বিশ্ববিদ্যালয়ে অধ্যাপনা করেছেন। তাকে কারাফায় (মিশর) দাফন করা হয়।
তাকে মোহাম্মদ আবদারি হিহি (পুরো নাম: আবু আবদুল্লাহ মোহাম্মদ ইবনে মোহাম্মদ ইবনে আলী ইবনে আহমেদ ইবনে মাসউদ ইবনে হজ্জ আবদারি হিহি, জীবিত ছিলেন প্রায় ১২৮৯ এর আশেপাশে) এর সাথে বিভ্রান্ত করা উচিত নয়, যিনি তার ভ্রমণের বিবরণ লিখেছেন। সেই লেখক ১২৮৯ সালে তার মক্কা ভ্রমণের বিবরণ "দ্য মরোক্কান জার্নি" ("আল-রিহলাহ আল-মাগরিবিয়াহ") এর লেখক।
দেবীগঞ্জ থানা

দেবীগঞ্জ থানা বাংলাদেশের পঞ্চগড় জেলার অন্তর্গত দেবীগঞ্জ উপজেলার একটি থানা।
দেবীগঞ্জ সহ পঞ্চগড় জনপদ ছিল কোচবিহার রাজ্যের অন্তর্ভুক্ত। ১৭১১ খ্রিস্টাব্দে মোঘল ও কোচবিহার রাজার মধ্যে সন্ধি হয়। রাজা রূপনারায়ণ কোচবিহার রাজ্য সন্ধিসূত্রে লাভ করেন। ১৭৭৬ খ্রিস্টাব্দে মোঘলদের ফকিরকুন্তি নামক ফৌজদারী অঞ্চল প্রাচীন রংপুর জেলায় রূপান্তরিত হয়। ১৮৫৭ সালে প্রশাসনিক সুবিধার্থে তিনটি মহকুমা সৃষ্টি করা হয় এবং এর সর্ব উত্তরের মহকুমার নাম হয় তেঁতুলিয়া। তেঁতুলিয়া মহকুমার বোদা চাকলার অধীনে ছিল দেবীগঞ্জ জনপদ। ১৯৮০ সালে ঠাকুরগাঁও মহকুমার আটোয়ারী থানাসহ ৫টি থানা নিয়ে পঞ্চগড় মহকুমা গঠিত হয়।
দেবীগঞ্জ উপজেলার ১টি পৌরসভা ও ১০টি ইউনিয়নের প্রশাসনিক কার্যক্রম দেবীগঞ্জ থানার অধীন।
আকলুল বিল ফাআল

আকলুল বিল ফাআল () হলো ইসলামি দর্শনে এক ধরনের বুদ্ধিমত্তা। এই স্তরটি দ্বিতীয় প্রচেষ্টা ব্যতীত নতুন জ্ঞান আহরণে আত্মার উন্মুখতা নিয়ে কাজ করে।
আল-কিন্দি এমন এক ধরনের বুদ্ধিমত্তার কথা বলেছেন যেটি সম্ভাব্য বুদ্ধিমত্তার অবস্থা হতে প্রকৃত বুদ্ধিমত্তার স্তরে আরোহণ করতে পারে। আল ফারাবী বলেছেন প্রকৃত বুদ্ধিমত্তার স্তরে উন্নিত হওয়ার প্রথম স্তর হলো সম্ভাব্য বুদ্ধিমত্তা। দ্বিতীয় স্তর হলো আকলুল বিল ফাআল। প্রকৃত বুদ্ধিমত্তা নিজের ভাল মন্দ নিয়ে পর্যালোচনা করতে পারে, অর্থাৎ যখন বুদ্ধিমত্তা এমন এক অবস্থায় পৌঁছায় যখন সে নিজের ভাল মন্দ পর্যালোচনা করতে পারে তখন সেই বুদ্ধিমত্তাকে প্রকৃত বুদ্ধিমত্তা বলে। গ্রফ অবশ্য প্রকৃত বুদ্ধিমত্তাকে তৃতীয় স্তরের বুদ্ধিমত্তা বলে চিহ্নিত করেছেন। অন্যদিকে আল ফারাবী আকলুল বিল ফাআলকে সর্বোচ্চ শক্তিতে সক্রিয় বুদ্ধিমত্তার একটি স্তর হিসেবে অভিহিত করেছেন। পাশাপাশি একজন বিখ্যাত ধর্মতত্ত্ববিদ ইজি, প্রকৃত বুদ্ধিমত্তাকেই সম্ভাব্য বুদ্ধিমত্তা হিসেবে চিহ্নিত করেছেন। এসব দেখে মনে হয় ইবনে সিনার আকলুল বিল ফাআল আবু হামিদ আল-গাজ্জালির আরুহ আল-আকলের অনুরূপ।
যদি বুদ্ধিমত্তা এমন উদ্দেশ্যে জ্ঞান আহরন করে যাতে পরবর্তীতে এটি নিজের প্রয়োজনে সে জ্ঞানকে ব্যবহার করতে পারে তাহলে এ ধরনের বুদ্ধিমত্তাকে প্রকৃত বুদ্ধিমত্তা বলে। এই সংজ্ঞায় আকল হলো জ্ঞানের প্রথম স্তর যেটি আকলের সর্বোৎকৃষ্ট অবস্থা নির্দেশ করে। ফারাবীর মতে যা সম্ভাব্য বুদ্ধিমত্তা হতে প্রকৃত বুদ্ধিমত্তায় রুপান্তরিত হয়। প্রকৃতপক্ষে প্রকৃত বুদ্ধিমত্তার সবচেয়ে গুরুত্বপূর্ণ কাজ হলো প্রাথমিক বোধগম্যতা থেকে মাধ্যমিক বোধগম্যতা অর্জন করা এবং সেই বোধগম্যতাকে যেকোন সময় ব্যবহার করতে পারা। এই পর্বের বুদ্ধিমত্তার সাথে আকলুল বিল মালাকার মিল আছে। কিন্তু এর কাজ অনেক। প্রকৃত বুদ্ধিমত্তাকে জ্ঞানীয় ও তাত্ত্বিক বলা হয়। এই ধরনের বুদ্ধিমত্তাকে সাধারণ জ্ঞান হতে বিশেষ জ্ঞানের যাত্রা হিসেবে বিবেচনা করা হয়। এই বুদ্ধিমত্তা বুদ্ধিবৃত্তিক উৎকর্ষতার দ্বিতীয় স্তর। এই ধরনের যৌক্তিকতা মানুষকে ভুল ও ভ্রান্তি থেকে মুক্ত রাখতে সহায়তা করে।
পাস্কুয়াল সোমা

পাস্কুয়াল সোমা (, ; ১০ ফেব্রুয়ারি ১৮৯৬ – ৬ নভেম্বর ১৯৩০) একজন উরুগুয়েয়ীয় পেশাদার ফুটবল খেলোয়াড় ছিলেন। তিনি তার খেলোয়াড়ি জীবনের অধিকাংশ সময় নাসিওনাল এবং উরুগুয়ে জাতীয় দলের হয়ে আক্রমণভাগের খেলোয়াড় হিসেবে খেলেছিলেন। তিনি মূলত কেন্দ্রীয় আক্রমণভাগের খেলোয়াড় হিসেবে খেলেছিলেন।
পাস্কুয়াল ১৯১১ সালে উরুগুয়ের হয়ে আন্তর্জাতিক পর্যায়ে অভিষেক করেছিলেন; উরুগুয়ের জার্সি গায়ে ১৯২৪ সাল পর্যন্ত তিনি সর্বমোট ৪৩ ম্যাচে ৩টি গোল করেছিলেন। তিনি উরুগুয়ের হয়ে সর্বমোট সাতটি দক্ষিণ আমেরিকান চ্যাম্পিয়নশিপে (১৯১৬, ১৯১৭, ১৯১৯, ১৯২০, ১৯২১, ১৯২২ এবং ১৯২৩) অংশগ্রহণ করেছিলেন, যার মধ্যে ১৯১৬, ১৯১৭, ১৯২০ এবং ১৯২৩ সালে তিনি দক্ষিণ আমেরিকান চ্যাম্পিয়নশিপের শিরোপা জয়লাভ করেছিলেন।
পাস্কুয়াল কোপা আমেরিকার (তৎকালীন দক্ষিণ আমেরিকান চ্যাম্পিয়নশিপ) প্রথম আসর ১৯১৬ দক্ষিণ আমেরিকান চ্যাম্পিয়নশিপে উরুগুয়ের জাতীয় দলের প্রতিনিধিত্ব করেছিলেন।
পাস্কুয়াল সোমা ১৮৯৬ সালের ১০ই ফেব্রুয়ারি তারিখে উরুগুয়ের মোন্তেভিদেওতে জন্মগ্রহণ করেছিলেন এবং সেখানেই তার শৈশব অতিবাহিত করেছিলেন। ১৯৩০ সালের ৬ই নভেম্বর তারিখে, উরুগুয়ের মোন্তেভিদেওতে ৩৪ বছর বয়সে তিনি মৃত্যুবরণ করেছেন।
ফ্লুওক্সেটিন

ফ্লুওক্সেটাইন (Fluoxetine) অণ্ডকোষ-বাধ্যতামূলক ব্যাধিটির চিকিত্সার জন্য ব্যবহৃত হয় ( ও সি ডি), বিষণ্নতা, হঠাৎ প্যানিক আক্রমণ, বুলিমিয়া (খাওয়া ব্যাধি) এবং প্রিমেনস্ট্রিয়াল ডিসফোরিক ডিসঅর্ডার ( মস্তিষ্কের আগে উত্তেজনা, বিরক্ত এবং বিষণ্নতা উপসর্গ)। ঔষধ আপনার ঘুম, মেজাজ, ক্ষুধা পাশাপাশি শক্তি স্তর উন্নত করতে পারেন। এটি ড্রাগ গ্রুপের সাথে পরিচিত, যাকে নির্বাচনী সেরোটোনিন রিউটেক ইনহিবিটারস (এসএসআরআই) বলা হয়। এটি আপনার শরীরের সেরোটোনিন পরিমাণ বাড়িয়ে কাজ করে, যা আপনার মস্তিষ্কের একটি প্রাকৃতিক পদার্থ যা মানসিক ভারসাম্য বজায় রাখতে সহায়তা করে।
ফ্লুওক্সেটাইন (Fluoxetine) একটি ট্যাবলেট, ক্যাপসুল, বিলম্বিত মুক্তির ক্যাপসুল এবং তরল সমাধান হিসাবে পাওয়া যায়, যা মৌখিকভাবে নেওয়া যায়। এটা খাদ্য বা এটি ছাড়া নেওয়া যেতে পারে। ডোজ আপনার বর্তমান স্বাস্থ্য অবস্থা এবং আপনার শরীর প্রথম ডোজ প্রতিক্রিয়া কিভাবে উপর নির্ভর করবে। আপনার ডাক্তার প্রাথমিকভাবে একটি কম মাত্রা নির্ধারণ এবং তারপর ধীরে ধীরে এটি বৃদ্ধি করতে পারে। আপনার ডাক্তারের সাথে পরামর্শ না করেই ওষুধ বন্ধ না করার পরামর্শ দেওয়া হয়, কারণ দেখার অভিজ্ঞতা আছে। প্রত্যাহারের উপসর্গ যেমন মেজাজ পরিবর্তন, মাথা ঘোরা , উদ্বেগ, বিভ্রান্তি, আন্দোলন বা বিরক্তিকরতা। ফ্লুওক্সেটাইন (Fluoxetine) এর পূর্ণ কার্যকারিতা প্রদর্শন করতে ৪-৫ সপ্তাহ সময় নিতে পারে এবং কখনও কখনও আরও বেশি সময় নিতে পারে।
আপনি স্নায়বিকতা, যেমন বমিভাব , যেমন শুকনো মুখ, দুর্বলতা , তন্দ্রা এবং ফ্লুওক্সেটাইন (Fluoxetine) গ্রহণ করার সময় যৌন কর্মক্ষমতা হ্রাস করে। কিছুক্ষণ পর যদি তারা চলে যেতে অস্বীকার করে তবে আপনি আপনার ডাক্তারের সাথে পরামর্শ করতে পারেন। যাইহোক, কিছু ক্ষেত্রেও কিছু গুরুতর পার্শ্বপ্রতিক্রিয়া হতে পারে যার জন্য তাৎক্ষণিক চিকিৎসা মনোযোগ প্রয়োজন:
ফ্লুওক্সেটাইন (Fluoxetine) আপনাকে ধীরে ধীরে বা বিচলিত হতে পারে। এটা ড্রাইভ বা আপনার সম্পূর্ণ ঘনত্ব প্রয়োজন যে অন্য কোন কার্যকলাপ না করার পরামর্শ দেওয়া হয়। আপনি একজন বয়স্ক রোগী হলে, হঠাৎ পতন এড়ানোর জন্য আপনি বসার বা ঘুমন্ত অবস্থায় থেকে উঠার সময় সতর্ক হোন। এছাড়াও, আপনি এই ঔষধ অধীনে যখন আপনি অ্যালকোহল এড়াতে হবে।
এখানে বর্ণিত তথ্যগুলি এই ওষুধের সল্ট বা উপাদানগুলির উপর ভিত্তি করে লেখা হয়েছে। এই ওষুধের ব্যবহার এবং প্রভাব কোন একজন রোগীর শারীরিক অবস্থা অনুযায়ী পৃথক হতে পারে। তাই এটি পরামর্শ‌ দেওয়া হয় যে, এই ওষুধ ব্যবহার করার আগে আপনি আপনার Psychiatrist এর কাছ থেকে পরামর্শ নিন।
শাহ-ই-আলম

শাহ-ই-আলম একজন বাংলাদেশী কৃষিবিদ ও বাংলাদেশ কৃষি বিশ্ববিদ্যালয়ের জেনেটিক্স অ্যান্ড প্ল্যান্ট ব্রিডিং বিভাগের অবসরপ্রাপ্ত অধ্যাপক। তিনি শেরেবাংলা কৃষি বিশ্ববিদ্যালয় ও সিটি ইউনিভার্সিটির সাবেক উপাচার্য। বর্তমানে তিনি শান্ত-মারিয়াম ইউনিভার্সিটি অব ক্রিয়েটিভ টেকনোলজির উপাচার্য হিসেবে দায়িত্ব পালন করছেন।
আলম ১৯৫৩ সালে বরিশাল জেলায় জন্মগ্রহণ করেন। তিনি বাংলাদেশ কৃষি বিশ্ববিদ্যালয় থেকে ১৯৭৪ সালে বিএসসি কৃষি (স্নাতক) ও ১৯৭৫ সালে এমএসসি ডিগ্রি লাভ করেন। তিনি ইনস্টিটিউট অব অ্যাগ্রোনমি, রোমানিয়া থেকে ১৯৮২ সালে থেকে প্ল্যান্ট ব্রিডিং বিষয়ে পিএইচডি ডিগ্রি অর্জন করেন এবং যুক্তরাজ্যের ইউনিভার্সিটি অব সোয়ানসি থেকে ১৯৯২ সালে বায়োটেকনোলজি বিষয়ে পোস্ট ডক্টরাল গবেষণা সম্পন্ন করেন।
শাহ-ই-আলম ১৯৭৮ সালে বাংলাদেশ কৃষি বিশ্ববিদ্যালয়ের জেনেটিক্স অ্যান্ড প্ল্যান্ট ব্রিডিং বিভাগের প্রভাষক হিসেবে কর্মজীবন শুরু করেন। এরই ধারাবাহিকতায় তিনি বিশ্ববিদ্যালয়টির অধ্যাপক হন ও ২০১৮ সালে অবসর লাভ করেন।
অধ্যাপনার পাশাপাশি তিনি জেনেটিক্স অ্যান্ড প্ল্যান্ট ব্রিডিং বিভাগের প্রধান, সহকারী প্রভোস্ট, সহকারী প্রক্টর, বাংলাদেশ কৃষি বিশ্ববিদ্যালয় রিসার্চ সিস্টেমের পরিচালক, বাংলাদেশ কৃষি বিশ্ববিদ্যালয় শিক্ষক সমিতির সাধারণ সম্পাদক ও কোষাধ্যক্ষ, বিশ্ববিদ্যালয় শিক্ষক ফেডারেশনের মহাসচিব, বাংলাদেশ অ্যাসোসিয়েশন ফর দ্য অ্যাডভান্সমেন্ট অব সায়েন্সের কোষাধ্যক্ষ এবং প্ল্যান্ট ব্রিডিং অ্যান্ড জেনেটিক্স সোসাইটি অব বাংলাদেশের কোষাধ্যক্ষসহ বিভিন্ন দায়িত্ব পালন করেন।
আলম ২০০৮ থেকে ২০১২ সাল পর্যন্ত শেরেবাংলা কৃষি বিশ্ববিদ্যালয়ের উপাচার্য এবং ২০১৮ থেকে ২০২২ সাল পর্যন্ত সিটি ইউনিভার্সিটির উপাচার্য হিসেবে দায়িত্ব পালন করেছেন। ২০২৩ সালে তিনি পরবর্তী ৪ বছরের জন্য শান্ত-মারিয়াম ইউনিভার্সিটি অব ক্রিয়েটিভ টেকনোলজির উপাচার্য হিসেবে যোগদান করেন।
সানাউল্লাহ অমৃতসরী

আবুল ওয়াফা সানাউল্লাহ অমৃতসরী (১২ জুন ১৮৬৮ - ১৫ মার্চ ১৯৪৮) ছিলেন একজন ব্রিটিশ ভারতীয় পরবর্তিতে পাকিস্তানি, মুসলিম পণ্ডিত ও আহলে হাদিস আন্দোলনের একজন নেতৃস্থানীয় ব্যক্তি যিনি পাঞ্জাব নগরীর অমৃতসরে সক্রিয় ছিলেন। তিনি মাজাহির উলুম সাহারানপুর ও দারুল উলুম দেওবন্দের ছাত্র ছিলেন। তিনি মির্জা গোলাম আহমদ এবং কাদিয়ানি আন্দোলনের অন্যতম প্রতিপক্ষ ছিলেন। তিনি ১৯০৬ থেকে ১৯৪৭ সাল পর্যন্ত সর্বভারতীয় জামাতে আহলে হাদিসের সাধারণ সম্পাদক ও আহলে হাদিস নামক একটি সাপ্তাহিক পত্রিকার সম্পাদক ছিলেন।
সানাউল্লাহ অমৃতসরের পূর্বপুরুষগণ জম্মু ও কাশ্মীরের অনন্তনাগ জেলার অন্তর্গত দরু শাহাবাদ শহরের বাসিন্দা ছিলেন। তার পিতা অমৃতসরে স্থায়ীভাবে বসবাস শুরু করেন যেখানে অমৃতসর ১৮৬৮ সালে জন্মগ্রহণ করেন। তিনি অমৃতসরে অবস্থিত তাইবুল ইসলামে মাদ্রাসায় লেখাপড়া শেষ করে, ওয়াজিরাবাদে আব্দুল মান্নান ওয়াজিরাবাদির সাথে হাদিস অধ্যয়ন করেন। তারপর তিনি সাইয়েদ নাজির হুসাইনের সাথে দিল্লীতে লেখাপড়া করেন। তিনি উচ্চতর শিক্ষা লাভের উদ্দেশ্যে মাজাহির উলুমে ভর্তি হন এবং তারপর দারুল উলুম দেওবন্দে তার উচ্চ শিক্ষা সমাপ্ত করেন যেখানে তিনি শিক্ষক মাহমুদ হাসান দেওবন্দি সান্নিধ্য লাভ করেন। তিনি যুক্তি, দর্শন এবং ফিকহ অধ্যয়নের উদ্দেশ্যে দেওবন্দ শিক্ষায়তনে ১৮৯০ সালে যোগ দেন। পরবর্তীকালে তিনি কানপুরে ফাইজ-এ-আম মাদ্রাসায় আহমদ হাসানের অধীনে লেখাপড়া করেন। 
অমৃতসরী ১৮৯৩ সালে অমৃতসরে নিজের মাদ্রাসা, তাইবুল ইসলাম মাদ্রাসায় শিক্ষকতার মাধ্যমে পেশাজীবন শুরু করেন এবং তিনি সেখানে দারসে নিজামি পাঠ্যক্রম অনুযায়ী পাঠদান করতেন। এরপর তিনি মালেরকোটলা রাজ্যে ইসলামিয়া মাদ্রাসার পরিচালক পদে পদায়িত হন। তিনি বিতর্কে সংযুক্ত হন এবং আর্য সমাজ ও বিশেষ করে আহমদিয়া সম্প্রদায়ের বিরুদ্ধে তর্ক করা শুরু করেন। ১৯০৩ সালে তিনি আহলে হাদিস প্রেস প্রতিষ্ঠা করেন এবং আহলে হাদিস নামে একটি সাপ্তাহিক প্রকাশ করতে থাকেন যেটি ৪৪ বছর ধরে সচল ছিল। তিনি আহলে হাদিস আন্দোলনের একজন নেতৃস্থানীয় ব্যক্তি ছিলেন এবং ১৯০৬ থেকে ১৯৪৭ সাল পর্যন্ত সর্বভারতীয় জামাতে আহলে হাদিসের সাধারণ সম্পাদক ছিলেন। তিনি জমিয়ত উলামায়ে হিন্দের সহপ্রতিষ্ঠাতা ছিলেন। তিনি জুনুদ-এ-রাব্বানিয়ার মেজর জেনারেল ছিলেন। তিনি আঞ্জুমান আহলে হাদিস পাঞ্জাবের সভাপতি ছিলেন। ইসলামের প্রতি তাঁর অবদানের জন্য তাঁকে শেরে পাঞ্জাব উপাধি প্রদান করা হয়। 
১৯৪৭ সালে ভারত ভাগের পর অমৃতসর পাকিস্তানের গুজরানওয়ালা শহরে চলে যান এবং ১৫ মার্চ ১৯৪৮ সালে সারগোধায় মৃত্যুবরণ করেন। 
অমৃতসর অধিকাংশ পুস্তিকা ও বই রচনা করেছেন মির্জা গোলাম আহমদের বিরোধিতা করে। সৈয়দ মেহবুব রিজভী তাফসিরুল কুরআন বি-কালাম আল-রহমান, তাফসিরে সানাই এবং তাকাবুল-এ-সালাসাকে অমৃতসরের লেখা গুরুত্বপূর্ণ বই হিসেবে উল্লেখ করেছেন। 
ইসলাম ধর্মের নবী মুহাম্মদকে ব্যঙ্গ করে লেখা রঙ্গিলা রসুল বইয়ের প্রতিউত্তরে তিনি মুকাদ্দাস রসুল বই রচনা করেন। এছাড়া সত্যার্থ প্রকাশের উত্তরে তিনি হক প্রকাশ বইটি লেখেন।
দেবসেনা

দেবসেনা (, ) হলেন একজন হিন্দু আকাঙ্ক্ষার দেবী ও দেবসেনাপতি কার্তিকের স্ত্রী। তামিল গ্রন্থসমূহে তাঁর নাম দেবয়ানী, দেইবানায় এবং দেইবায়নাই উল্লেখ করা হয়েছে। পূর্ব ভারতে, দেবসেনাকে ষষ্ঠী দেবী রূপে পরিচিত। মহাভারতে প্রজাপতি দক্ষের কন্যা হিসাবে তাঁর বর্ণনা রয়েছে। কিছু সংস্কৃত ধর্মগ্রন্থ তাকে দেবরাজ ইন্দ্র ও তার স্ত্রী শচীর কন্যা হিসাবে বিবেচনা করা হয়। স্কন্দ পুরাণের তামিল সংস্করণ মতে, তাঁর পিতা বিষ্ণু, যাকে পরে ইন্দ্র দত্তক নেন। কার্তিক যখন দেবগণের সেনাপতি হন, তখন তার সাথে দেবসেনার বিবাহ হয়। তামিল বিবরণ অনুসারে, দেবসেনা, কার্তিক পত্নী বল্লীর বোন ও সতীন রূপে উল্লেখিত হন।
তামিলনাড়ুতে দেবসেনা এককভাবে পূজিত হন না। তবে বেশিরভাগ মন্দিরে মুরুগানের সহধর্মিণী হিসেবে তাঁকে পূজা করা হয়। তিনি তিরুপ্পারাঙ্কুনরাম মুরুগান মন্দিরের গুরুত্বপূর্ণ দেবী। এই মন্দিরে তাঁর ও কার্তিকের বিবাহ অনুষ্ঠিত হয়েছে বলে মনে করা হয়। পূর্ব ভারতে, তিনি ষষ্ঠী দেবী রূপে স্বাধীনভাবে পূজিত হন।
সংস্কৃত "দেবসেনা" শব্দের আক্ষরিক অর্থ "দেবতাদের সেনাবাহিনী"। সেজন্য তাঁর স্বামী কার্তিকের অন্য নাম "দেবসেনাপতি"।
তামিল সাহিত্যে তাঁর নাম "দেইবানায়" বা "দেইবায়ানায়"। তামিল শব্দ দেইবানায় এর আক্ষরিক অর্থ "দিব্য হস্তী" যেহেতু দেবসেনা, দেবরাজ ইন্দ্রের হস্তী ঐরাবত কর্তৃক লালিত-পালিত হন।
মালিকা মারাঠে

মালিকা মারাঠে হলেন একজন ভারতীয় বংশোদ্ভূত মহিলা টেনিস খেলোয়াড়। তিনি ২০০৩ সালে পুনেতে জন্মগ্রহণ করেন এবং সাত বছর বয়সে টেনিস খেলা শুরু করেন।
৪ বছর বয়সে, তাঁর অ্যাম্বলিওপিয়া বা অলস চোখ ধরা পড়ে। এটি এমন একটি অবস্থা যেখানে মস্তিষ্ক ভাল চোখ দিয়ে দেখার নির্দেশ দেয় এবং ত্রুটিপূর্ণ চোখের স্নায়ুর বিকাশ বন্ধ হয়ে যায়। এটি ঠিক করার জন্য ভাল চোখকে বন্ধ করে রাখতে হয়। তাঁর ডান চোখ দুর্বল ছিল, তাই তাঁকে তাঁর বাম চোখ চার বছর ধরে একটি তুলোর পরত দিয়ে বন্ধ রাখতে হয়েছিল, ডান চোখ সুস্থ না হওয়া পর্যন্ত। তিনি সিম্বায়োসিস স্কুল / মারাঠওয়াড়া মিত্রমন্ডল কলেজ অফ সায়েন্স থেকে তাঁর উচ্চ শিক্ষা সম্পন্ন করেন। তিনি ফলিত গণিতে মেজর করেছেন।
তাঁর কোচ সন্দীপ কীর্তান একজন ডেভিস কাপ খেলোয়াড় ছিলেন। তিনি প্রথম তাঁর প্রতিভা আবিষ্কার করেছিলেন। ২০১৩ সালে মালিকা অনূর্ধ্ব- ১০ বয়স বিভাগে তাঁর প্রথম রাজ্য চ্যাম্পিয়নশিপ জিতেছিলেন। ২০১৫ সালে, তিনি অনূর্ধ্ব- ১২ বয়স বিভাগে জাতীয় চ্যাম্পিয়নশিপ জিতেছিলেন। তিনি আইটিএফ এশিয়া অনুর্ধ্ব- ১৪ এবং আন্ডার ডেভেলপমেন্ট চ্যাম্পিয়নশিপে ভারতের প্রতিনিধিত্ব করেছিলেন, সেখানে তিনি দ্বৈত বিভাগে স্বর্ণপদক জিতেছিলেন। ২০১৭ সালে, তিনি ফ্রেঞ্চ ওপেনের বাছাইপর্বের টুর্নামেন্টে খেলার জন্য যোগ্যতা অর্জন করেছিলেন। ২০১৭ সালে, তিনি মেয়েদের জন্য অনূর্ধ্ব- ১৪ বয়স বিভাগে অল ইন্ডিয়া টেনিস অ্যাসোসিয়েশন (এআইটিএ) মর্যাদাক্রমে প্রথম স্থান অধিকার করেন।
ঐশ্বর্য শ্রীবাস্তব

ঐশ্বর্য শ্রীবাস্তব (জন্ম ১৯শে ফেব্রুয়ারি ১৯৯২) হলেন ভারতের একজন পেশাদার টেনিস খেলোয়াড়। তিনি আগে ইন্ডিয়া ফেড কাপ দলের হয়ে খেলেছেন। তাঁর খেলোয়াড় জীবনের সর্বোচ্চ একক মর্যাদাক্রম হল ৬৫৩, এটি তিনি ২০১১ সালের অক্টোবরে অর্জন করেছিলেন। ঐশ্বর্য বর্তমানে যুক্তরাষ্ট্রের একটি কলেজে প্রশিক্ষণ নিচ্ছেন।
ঐশ্বর্য তাঁর নিজের শহর পুনেতে ২০০৭ সালের সানফিস্ট ওপেনে ওয়াইল্ডকার্ড (যথাযথ মর্যাদাক্রম না থাকলেও টুর্নামেন্টে সুযোগ পাওয়া) হিসেবে তাঁর খেলোয়াড় জীবনের প্রথম ম্যাচ খেলেন। সেখানে তিনি প্রথম যোগ্যতা নির্ণায়ক রাউন্ডে ব্রিটিশ খেলোয়াড় সারাহ বোরওয়েলের কাছে হেরে যান। এটি এখনও পর্যন্ত তাঁর একমাত্র ডব্লিউটিএ ম্যাচ খেলা। ডাবলসে, তিনি ভারতীয় কায়রা শ্রফের সাথে জুটি বেঁধেছিলেন কিন্তু প্রথম রাউন্ডে ইতালীয় আলবার্টা ব্রায়ান্টি এবং ইউক্রেনীয় মারিয়া কোরিত্তসেভার কাছে তাঁরা হেরে যান। তিনি বর্তমানে নিউ মেক্সিকো স্টেট অ্যাগিসের হয়ে খেলেন, সেখানে তিনি পুরো সময় দলকে নেতৃত্ব দিয়েছেন এবং ২০১৫ - ২০১৬ সালের ডব্লিউএসি বর্ষসেরা খেলোয়াড়ের পুরস্কার জিতেছেন।
২০১১ সালের ২০শে আগস্ট, তুরস্কের ইস্তাম্বুলে ১০,০০০ ডলারের আইটিএফ ইভেন্টের ডাবলস জিতে ঐশ্বর্য তাঁর প্রথম শিরোপা জিতেছিলেন। এই খেলায় তিনি জার্মান খেলোয়াড় ক্রিস্টিনা শকোভেটসের সাথে জুটি বেঁধেছিলেন। ফাইনালে তাঁরা ব্রিটিশ জুটি তারা মুর এবং লিসা হোয়াইবোর্নকে ৬ - ৩, ৬ - ১-এ সোজা সেটে পরাজিত করেন এবং শিরোপা জিতে নেন।